Pangantusion tu Ulaon Martonggo Raja – Marria Raja | Raja Mandidang Sitorus\n« TUDU-TUDU SIPANGANON\nPangantusion tu PARJUHUT DOHOT RUHUTNA »\nPangantusion tu Ulaon Martonggo Raja – Marria Raja\nMay 27, 2009 by Sampe Sitorus,SE (A. Hitado Managam)\nMolo didok Martonggo Raja na marlapatan do i mangido pangurupion, panuturion di angka na mardongan tubu, boru, bere, dongan sahuta, molo marulaon pamulihon boru manang pangolihon anak. Didok natuatua : Sungkunon gogo tu naposo, alapon panuturion dohot poda sian natua-tua.\nMolo didok Marria Raja namarlapatan do marhara angka raja asa ria rap udur laho mangadopi ulaon dialaman ni suhut bolahan amak.,\nPinatorang ma jolo saotik taringot tu pangantusion martonggo raja dohot marria raja.\nMolo di ulaon alap jual lapatanna ulaon di alaman ni parboru– pihak parboru ma na mambahen martonggo raja, di paranak marria raja.\nBaliksa (sebaliknya), molo ulaon taruhon jual lapatanna ulaon di alaman paranak di pamasa pihak paranak ma ulaon martonggo raja, jala parboru mambaen marria raja.\nSian hatorangan na di ginjang i boi simpulhononta :\nMartonggo Raja di Suhut Bolahan Amak (suhut par alaman)\nMarria Raja di Suhut Naniambangan (suhut na naeng ro tu alaman ni parpestaan)\nNote: Molo ro tu hita gonghon dohot jau-jou laho Martonggo Raja, sian gonghon /undangan i nunga botoon hita do bolahan amak. Hape sipata ni parrohahon ndang hita bolahan amak alai undangan Martonggo Raja (seharusnya Marria Raja). Sasintongna sian undangan i pe nunga pintor habotoan ise na bolahan amak, jadi tingki laho mambahen gonghon /undangan ingkon taparateatehon jala marsitiroan ma angka namarhaha maranggi (sapanganan).\nDi ulaon Martonggo Raja manang Marria Raja di subut jala di buat suhut do roha ni angka tutur asa rade jala dohot nasida berpartisipasi di ulaon i hombar tu ruhut-ruhut ni paradaton, jala hira di tingki on ma dibagihon (di distribusihon) undangan tu angka tutur. Dipatupa hasuhuton di si sipanganon. Jala molo tung adong pe dipatupa di si tudu-tudu ni sipanganon hira jambar ni adopan (jambar bersama) do i. Di tingki on ma sude dihatai angka pangaradeon tu ulaon, Raja Parhata, dohot angka na porlu di ulaon i jala ise namangulahon (pembagian tugas).\nTar songon on ma partording ni ulaon i.\nDung hira pungu sude angka naginokhon ni hasuhuton, isarana molo di Sitorius nunga ro Raja Pane, Raja Dori, Raja Boltok, Boru dohot Raja ni Dongan Sahuta, hundul ma marsiadopan hasuhuton dohot dongan tubu rap dohot dongan sahuta. Dung tipak parhundulna dihobasi ma laho marsipanganon.\nPaidua ni Suhut\nDi hita namardongan tubu, suang songoni nang Raja ni Dongan Sahuta nami, dohot Raja ni Borunami, suman tu gonghon (undangan) naung hupasahat hami jala ala nunga dapot tingki, indok roha nami asa ta mulai ma ulaonta jadi boha dos ma rohanta asa jolo marsipanganon ma hita.\nDongan Tubu dohot Dongan Sahuta\nNauli suhut nami.\nBorunami asa boan hamu ma tu son tudu-tudu ni sipanganon. Dung i peakhon ma di tonga-tonga ni namarsiadopan.\nDihamu Raja naginokhon Raja ni Dongan Tubu, suang songoni Raja ni Dongan Sahuta, Raja ni Boru dohot Berenami, sian las ni roha nami di son hupatupa hami do sipanganon namarsaudara asa pamurnas ma on antong tu daging saudara ma tu bohi, sipaneang holi-holi jala sipasindak panaili. Las ma rohanta.\nMauliate ma di hamu suhut nami. Ala jambar naniadopan do tudutudu ni sipanganon napinasahat ni hasuhuhuton i,laos di putarhon(dihalianghon)ma di ingananna tudu-tudu ni sipanganon 3 hali jala di dok : Ala jambar na niadopan do on na rap manjalo do hita saluhutna ate ?. Dungi di olophon natorop: Nauli, Olopolop..\nDungi martangiangma sian hasuhuton, jala marsipanganon ma jala didok ma huhuasi ni sipananganon.\nSitiktik marsigompa, golang-golang pangarahutna,\nMolo tung songon on pe natarpatupa hami, sai godang ma pinasuna.\nDi olophon natorop\nCatatan parbagi ni jambar surung-surung martonggo raja dohot ria raja (Sitorus Boltok suhut)\nAsa denggan parbagi ni jambar i, unang pola sude na ro mamboan jambar, dumenggan ma dibagi marsuhu-suhu, asa toho parsahat ni jambar i. Tarsongon on ma parbagina:\nJambar tu Sitorus Pane : Parsanggulan(namarngingi) parsiamun\nJambar tu Sitorus Dori : Parsanggulan(namarngingi) parhambirang\nJambar tu Sitorus Boltok : Dibuat sian ihur-ihur\nJambar tu Parsadaan : Dibuat sian ihur-ihur\nJambar tu Raja Parhata : Satonga somba-somba\nJambar tu boru (suhut) : Osang parsiamun\nJambar tu boru parsadaan : Osang parhambirang\nJambar tu bere : Soit\nJambar tu Pariban : Soit\nTu ale-ale /Dongan sahuta : Soit\nTu Pangula ni Huria : Soit (tingki martumpol)\nJambar na tinggal di pasahat tu hasuhuton\n(suang songoni ma molo Sitorus Pane manang Dori suhut)\nNote: Mar piga-piga hali ni parrohahon parjambaran di ulaon martonggo raja dohot ria raja hurang diparateatehon, sahira na asalma di jaljali jambar i jala di pamasuk tu plastik, tingki dung naeng mulak be pe baru di pambagi i jambar i.\nDung sidung namarsipanganon di uduti ma dohot na marsisisean.\nMarsiaturan ma Raja Pane dohot Raja Dori laho marsisisean tu hasuhuton. Somalna Raja Dori do na gabe parsinabul alai jolo marsipasangapan dipangkataion ise nagabe raja panise di ulaon i.\nRaja Panise: “Di hamu Hasuhuton nami, nunga rap sagat hita marlompan na tabo, mangan indahan na las dohot minum aek sitio-tio jala nangkin sian las ni roha mu tangkas do di pasahat hamu jambar naniadopan ima tudu-tudu ni sipanganon. Asa songon ni dokni natua-tua Gonghon inna sipaimaon, Joujou siadopan. Hami pe antong dongan tubu mu suang songoni nang dongan sahutanta dohot borunta nunga ro mangadopi gonghon dohot joujou mu. Asa tangkas ma di paboa hasuhuton nami dia ma naneng si hataan jala aha ma nanaeng si ulahononta umbahen na di gonghon hamu hami, botima\nPaidua ni Suhut Maulitae ma tutu di haradeon dohot harentaon ni rohamu mangadopi gonghon dohot joujou nami, asa songon hata ni situa-tua namandok: Pusuk ni tobu na poso uram-uram ni situma Sungkunon ma gogo tu na poso, ruhut adat tu natua-tua Jala ingot do hami tong di hata na mandok\nMolo tinallik huling-huling tarida ma holi-holi.\nMolo anggina na gabe husuhuton, ba hahdoli ma na gabe panamboli.\nJadi nuaeng namangido panuturion dohot pangurupion ma hami sian hamu hahadoli nami Raja Pane, Raja Dori suang songoni nang Raja ni Dongan Sahuta dohot Boru/Bere ima di sangkapta nanaeng patupa ulaon ………(hasuhuton paboahon rumang ni siulaon, jala mangido pangurupion dohot panuturion, asa mardalan ulaon i sudena dohot denggan).\nDung diolophon situan natorop diuduti ma tu pembagian tugas. (Raja parhata sian hahadoli Raja Dori ma somalna ala Raja Boltok hasuhuton).\nDi ulaon Tonggo Raja/ Ria Raja on ma sude di hatai angka persiapan ulaon, Raja Parhata, dohot angka na porlu di ulaon i jala ise namangulahon (pembagian tugas) termasuk :\n– Ulaon Unjuk dialaman/gedung, na martugas dohot haporluon tusi.\n– Godang ni undangan (kapasitas gedung dohot sipanganon na diparade — alai molo di huta Raja do manibang piga tenda sipasangon dohot amak sipabolahon, sadia godang boras si lompaon, martimbang sadia ma pinahan lobu manang sipiga kaleng ma sigagat duhut)\n– Pendistribusian undangan\n– Amplop dohot isina siparadeon ni hasuhuton (ulakni tandok, ulak ni dekke, piso-piso, pinggan panganan manang ulos tinonun sadari)\n– Ulaon di Gareja dohot na martugas (mandok hata hamauliateon)\n– Si tiroan do hasuhuton tu na laho pasahat upa tulang/tintin marangkup dohot pingganpanganan\n– Si tiroan do hasuhuton di angka sijalo ulos (manang na apasahat ulos)\n– Si tiroan do hasuhuton di angka hata tu laho pasahat ulos\n– Ulaon Tingkir tangga & Paulak Une\n– Si tiroan do hasuhuton di nalaho mangampu\nDung simpul sude di hata i jala ditiro, di ujungi ma ulaon i dohot marhata sigabe-gabe di sauri haha doli Raja Pane ma, jala dung mangampu hasuhuton di pasimpul ma dohot tangiang.\nSuhut pasahat jambar juhut tu na ro.\nGaris Besar Ruhur-Ruhut Paradaton Sitorus, Buku Parsadaan Raja Sitorus Dohot Boruna (PARSIBONA) JABOTABED\nSitus Simanjuntak Sitolu Sada Ina : http://simanjuntak.or.id\nLiteratur lain dohot panuturion ni angka natua-tua


Urat Tua Marganda: SOMAL DO HO MARTANGIANG ?\nAdong ma sada halak najolo na laho tu pangarantoan. Nunga loja ibana na mardalan i jala nunga mulai marngeok siubeonna. Tep sahat ma ibana tu sada huta. Adong do di huta i sada lapo/kode nasi. Nunga tung las rohana laho bongot tu kode nasi on ala ni male ni butuhana. Dipahundul ma sian las ni rohana huhut dipangido indahan dohot lompan.\nDung i dibereng ma humaliang, hape torop do angka dolidoli. Diida rumangna songon angka dolidoli na so umbo¬to mulmul ni hata do. Dung dibahen sipanganon tu mejana i, dilompit ibana ma tanganna, jala di¬pungka ma martangiang, ai nunga somal di ngoluna songon i. Hape dibereng ang¬ka dolidoli na di lapo i ma i, gabe masigoitan ma nasida jala deba margahargak sian tois ni rohana mamereng baoa na martangiang i. Alai ndang adong manang aha didok baoa partangiang i.\nDung i, adong ma muse sada halak sian dolidoli i mandapothon ibana huhut manungkunhon songon on : "O kedan, hasomalan do huroha di sude hamu na sahuta ingkon martangiang ate?" alai huhut do dipasederseder anggo matana, songon na mangummanummani. Hape so panaga¬man ni rohana, dibege ma alus ni baoa sipartangiang i songon on : “Ndang so¬mal martangiang sude hami na sahuta: ai ndang olo martangiang anggo angka panangga dohot huting manang angka manuk ro di babi" ninna sian bolus dohot tomos ni rohana, ai nunga targitik dihilala nangkin. Dung i tarsonggot ma roha ni angka dolidoli i, gabe mabiar ma nasida laos ruar be sian lapo i ai nunga maila nasida.\nHamu angka dongan ! Somal do hamu martangiang manang na olo do hita maila martangiang? Apos¬tel Paulus mandok : "Jugulhon hamu ma martangiang. Martangiang ma hamu manang na sadihari pe" Ep. 6,18. Molo maila hita martangiang, aut beha tu hita hata ni baoa i, ndang somal martangiang ianggo titik-titik. Beha hita pardalandalan molo mangan di lapo i ?\nLabel: Barita Mardongan Poda


Kisah Hidup: Marsitutu Maniru Sitiruon na Denggan | Si Thomas McLain\nPatudu ma Haburjuon tu Halak na so Tatanda sian Luat na Asing\nPatogu ma Partondion Nang pe di Huria na Marbahasa na Asing\nPatogu ma Haporseaonmu tu Angka Pangkirimon\nMarhaporseaon ma Hamu tu Janji ni Jahowa\nKISAH HIDUP Marsitutu Maniru Sitiruon na Denggan\nJAHA DIBAGASAN HATA Aukan Baoule Batak (Karo) Batak (Toba) Biak Bislama Cakchiquel (Central) Chokwe Chol Chopi Drehu Garifuna Greenland Hmong (White) Iban Inggris Italia Jawa Kazak Khmer Kikongo Kiluba Kimbundu Kisi Kisonge Kongo Kreol Haiti Kreol Mauritius Kreol Seychelles Krio Lao Makau Malta Mam Mazatec (Huautla) Nahuatl (Guerrero) Nahuatl (Huasteca) Nahuatl (Puebla Utara) Nahuatl (Tengah) Ndau Ngabere Ngangela Nias Nyaneka Nyungwe Portugis Prancis Quechua (Ancash) Quechua (Ayacucho) Quechua (Cuzco) Quichua (Chimborazo) Quichua (Imbabura) Romani (Junani Selatan) Saramaccan Sena Spanyol Tahiti Tlapanec Tojolabal Totonac Tshiluba Tshwa Tzeltal Umbundu Uruund Wallis Wayuunaiki\nJoujou Paboahon—Edisi Siparsiajaran | Oktober 2016\nMarsitutu Maniru Sitiruon na Denggan\nDipaboa si Thomas McLain\n”Diboto ho do sadia umurhu?” ningku. ”Huboto do sadia umurmu,” didok si Izak Marais. Dijou ibana ahu tu Kolorado sian Patterson, New York. Paboaonku ma tu hamu boasa songon i pangkataionnami.\nAHU tubu di Wichita, Kansas, AS, 10 Desember 1936. Ahu ma siangkangan sian opat tubu ni natuatuangku. Natuatuangku, si William dohot si Jean, Sitindangi na marsihohot. Hamba sidang do bapakku, saonari didok ma i koordinator punguan ni angka sintua. Omak marsiajar Bibel sian ompung borungku, i ma si Emma Wagner. Ompung borungku marbarita tu godang halak, dohot ma i si Gertrude Steele, misionaris di Puerto Riko. * Alani i, godang do sitiruon na boi hutiru.\nMANGINGOT SITIRUON NA DENGGAN\nBapakku mangalehon majalah di dalan\nDi ari Sabtu botari, tingki marumur lima taon ahu, rap do ahu dohot bapakku mangalehon Watchtower dohot Consolation (saonari didok Sadarlah!) tu halak na mamolus di dalan. Tingki i, masa ma Porang Dunia II di kota i. Alai, tongtong do netral bapakku. Ro ma dokter na mabuk huhut mandok parbiar do bapakku, jala didok marsidalian do bapakku asa unang marporang. Dipajonok dokter i ma bohina tu bapakku jala didok, ”Boasa ndang dipungkul ho ahu, parbiar!” Mabiar hian do ahu, alai hupuji do bapakku. Nang pe songon i, sai dilehon ibana do majalah tu halak na mamereng. Dung i, ro ma tentara jala didok dokter i ma, ”Uhum jo si parbiar on!” Diboto tentara i do dokter i mabuk, gabe didok ma tu dokter i, ”Mulak ma, asa sadar ho!” Laho ma nasida. Las hian rohangku ala dilehon Jahowa habaranion tu bapakku. Adong dua tempat pangkasna di Wichita, jala dokter i ma sada pelangganna!\nDohot natuatuangku, laho tu kebaktian di Wichita taon 1940-an\nTingki ualu taon ahu, digadis natuatuangku ma jabunami. Dibahen ma jabu na gelleng na boi dipapindapinda jala mambungka usaha. Pinda ma hami tu Kolorado, jonok ni Grand Junction, marbarita di luat na mangkaporluhon godang parbarita. Merintis ma natuatuangku, marladang dohot beternak. Ala pasupasu ni Jahowa dohot hiras ni rohanasida, adong ma sada huria disi. Tanggal 20 Juni 1948, tardidi ma ahu dibahen bapakku rap dohot angka parsiajar Bibel, songon si Billie Nichols dohot tungganeboruna. Gabe pengawas wilayah ma si Billie, suang songon i anakna dohot parumaenna.\nMaraleale do hami tu donganta na ringgas marbarita, tarlumobi tu keluarga ni Steele, songon si Don dohot si Earlene, si Dave dohot si Julia, jala si Si dohot si Martha. Las do rohanami marsiajar Bibel dohot nasida, jala godang do pangkorhon ni i tu ahu. Nasida patuduhon, godang do las ni roha molo mangkaringkothon partondion.\nDung 19 taon ahu, ditogihon si Bud Hasty ma ahu merintis di selatan ni Amerika Serikat. Didok pengawas wilayah do asa pinda hami tu Ruston Louisiana, ala adong pigapiga Sitindangi na so aktif disi. Didok ibana asa diuluhon hami parpunguan ganup minggu nang pe ndang adong na ro. Didapot hami ma inganan parpunguan jala pintor dibahen hami parpunguan. Diulahon hami do ganup bagian di parpunguan, alai sipata holan hami na dua do na ro. Margantiganti ma hami na dua mangulahon i. Na sada manguluhon jala sada nai mangalusi sude sungkunsungkun. Molo adong pertunjukan, rap ma hami na dua mambahen i, ala ndang adong na ro! Ujungna, marpungu ma sahalak donganta naung matua. Ala nunga marpungu pigapiga parsiajar Bibel dohot dongan na so aktif, dibahen hami ma sada huria.\nSada tingki, pajumpang ma hami dohot pengurus ni Gareja Kristus. Disungkun ibana ma taringot ayat na so huantusi. Gabe ganggu ma rohangku jala lam hurimangi ma na huhaporseai. Saleleng saminggu, marsiajar ma ahu sahat tu tonga borngin asa dapothu alus ni sungkunsungkun i. Gabe togu ma paralealeonku tu Jahowa jala marhiras ni roha laho pajumpang tu pengurus na asing.\nDisuru pengawas wilayah ma ahu tu El Dorado, Arkansas, laho mangurupi huria disi. Alai, jotjot do ahu mulak tu Kolorado manjumpangi panitia wajib militer. Sada tingki, rap sapardalanan ma ahu dohot pigapiga perintis, alai kecelakaan do hami di Texas, sega ma mobilnami. Dipaboa hami ma taringot i tu sahalak donganta. Ro ma ibana mangalap hami, diboan ma hami tu jabuna dohot tu parpunguan. Dibahen nasida ma boaboa taringot hami na marlanggar, gabe dilehon angka donganta ma hepeng tu hami. Digadis nasida ma mobilnami, argana 25 dolar AS.\nBoi ma hami tu Wichita. Disi, adong alealenami na merintis, margoar si E. F. McCartney, na jotjot dijou hami si Doc. Adong anakna kembar, i ma si Frank dohot si Francis. Alealengku do nasida. Digadis nasida ma mobilna tu ahu, argana 25 dolar AS, pas songon arga ni mobilhu naung digadis i. Huboto ma, dilehon Jahowa do na huhaporluhon ala huharingkothon partondion. Disi, dipatandahon ma ahu tu donganta borua, na margoar si Bethel Crane. Omakna margoar si Ruth, Sitindangi na marhiras ni roha di Wellington, Kansas, na merintis sahat tu umur 90 taon. Taon 1958, marhasohotan ma ahu dohot si Bethel. Merintis ma hami di El Dorado.\nDIGOKKON TU ULAON NA PALASHON ROHA\nLas do rohanami maniru angka na denggan na diida hami. Alani i, lomo rohanami manjangkon gokkon sian organisasi ni Jahowa. Ditugashon ma hami gabe perintis istimewa di Walnut Ridge, Arkansas. Di taon 1962, digokkon ma hami tu Singkola Gilead kelas-37. Las rohanami mamboto, ala sakalas hami dohot si Don Steele. Dung wisuda, ditugashon ma hami tu Nairobi, Kenya. Lungun do rohanami manadingkon New York, alai mansai las do rohanami tingki sahat di Nairobi jala mangida angka donganta paimahon hami disi!\nTingki di Nairobi raphon si Mary dohot si Chris Kanaiya\nHatop do boi diihuthon hami hasomalan di Kenya dohot marbarita disi. Si Chris dohot si Mary Kanaiya ma parsiajar Bibelnami na parjolo na gabe Sitindangi. Tongtong do nasida di dinas sepenuh waktu di Kenya. Dung i, ditugashon ma hami tu Kampala, Uganda. Hami ma misionaris na parjolo disi. Mansai las roha tingki disi, ala godang na olo marsiajar Bibel jala gabe Sitindangi. Dung tolu satonga taon di Afrika, mulak ma hami tu Amerika Serikat laho pagodanggodangkon ianakhonnami. Umbalga do lungun ni rohanami manadingkon Afrika sian tingki manadingkon New York. Dihaholongi hami do halak di Afrika jala masihol do hami laho tusi muse.\nTUGAS NA BARU\nPinda ma hami tu Kolorado bagian barat, inganan ni natuatuangku. Tubu ma borunami siangkangan, si Kimberly. Dung 17 bulan, tubu ma si Stephany. Mansai ringkot do tugasnami gabe natuatua. Marsitutu do hami mangajarhon hasintongan tu borunami. Lomo do rohanami maniru na denggan sian angka dongan. Diboto hami, mangkorhon do sitiruon na denggan tu ianakhonnami. Jala, ndang sae holan i asa tongtong nasida manomba Jahowa. Alai, abangku dohot itongku manadingkon hasintongan. Mangkirim do ahu asa ditiru nasida muse angka na denggan na dipatudu tu nasida.\nLas do rohanami pagodanggodangkon borunami jala marsitutu do hami rap mangulahon sada ulaon. Ala maringanan di jonok ni Aspen, Kolorado, rap ma hami marsiajar marski huhut mangkatahatai tu borunami. Markemah ma hami jala las do roha mangkatahatai di jonok ni api unggun. Nang pe poso, olo do nasida manungkun, ”Aha do na laho huulahon dung magodang ahu?” jala ”Halak na songon dia do na hupillit gabe dongan saripengku?” Marsitutu do hami mangajari borunami asa mangkaholongi Jahowa. Dijujui hami do nasida asa dohot tu dinas sepenuh waktu jala marhasohotan holan tu baoa na martujuan na sarupa. Diurupi hami do nasida mangantusi, ndang denggan molo paposohu marhasohotan. Jotjot do didok hami, ”Unang ma hatop muli. Paima ma sampe marumur 23 hamu.”\nDitiru hami do natuatuanami jala marsitutu do hami asa rap marpungu dohot marbarita. Diatur hami do asa adong pigapiga donganta na dinas sepenuh waktu marborngin di jabunami. Jotjot do dipaboa hami taringot las ni rohanami tingki gabe misionaris. Mangkirim do hami boi muse tu Afrika. Lomo hian do roha ni borunami pinda tusi.\nDibahen hami do panombaon na sasaripe. Marlatik do hami taringot cara mangadopi angka situasi di singkola. Disuru hami ma nasida mangalusi sungkunsungkun. Las do rohanasida jala on paposhon rohanasida. Alai dung lam magodang, sipata marungutungut do nasida taringot panombaon na sasaripe. Gabe lungun hian rohangku. Hudok ma asa masuk nasida tu kamar jala unang pola marsiajar. Tarsonggot ma nasida jala tangis, dung i didok ma olo do nasida marsiajar. Huboto ma, ingkon diurupi hami do nasida marlas ni roha marsiajar taringot tu Jahowa. Ujungna, gabe las ma rohanasida jala jotjot dipaboa na di roha dohot pingkiran ni nasida. Hansit do dihilala hami tingki didok ndang satolop nasida tu ajaran ni Bibel. Alai, marsitutu do hami mangantusi pangkilalaan ni nasida. Dung martungkar pingkiran, satolop ma nasida tu aturan ni Jahowa.\nPENYESUAIAN TU ANGKA PERUBAHAN\nNdang nihilala, hatop do salpu tingki. Nunga magodang be borunami. Alani pangurupion dohot tudutudu sian organisasi ni Debata, boi ma hami mangurupi nasida mangkaholongi Jahowa. Las do rohanami ala merintis borunami dung tamat singkola, jala diparsiajari nasida keterampilan na mangurupi nasida di parhepengon. Pinda ma nasida tu Cleveland, Tennessee, rap dohot dua donganta borua laho mangurupi huria disi. Masihol do hami tu nasida, alai las do rohanami ala dohot nasida tu dinas sepenuh waktu. Merintis ma hami muse. Ujungna, boi ma hami gabe pengawas wilayah pengganti jala mangurupi molo adong kebaktian.\nAndorang so tu Tennessee, laho ma borunami tu kantor cabang di London, Inggris. Si Stephany na marumur 19 taon, pajumpang dohot anggota Betel, i ma si Paul Norton. Dung i, si Kimberly pajumpang dohot dongan ni si Paul, i ma si Brian Llewellyn. Dung marumur 23 taon, muli ma si Stephany tu si Paul. Dung marumur 25 taon, muli ma si Kimberly tu si Brian. Diihuthon nasida do hatanami na mandok asa paimahon sahat tu umur 23. Las situtu rohanami ala marbisuk nasida mamillit tungganedoli.\nRaphon si Paul, si Stephany, si Kimberly, dohot si Brian di kantor cabang Malawi taon 2002\nDipaboa borunami, sitiruon sian hami dohot sian ompungna, mangurupi nasida manjumolohon Harajaon ni Debata nang pe susa di parhepengon. (Mat. 6:33) Bulan April 1998, digokkon ma si Paul dohot si Stephany tu Singkola Gilead kelas-105, jala ditugashon ma nasida tu Malawi, Afrika. Di tingki na sarupa, digokkon ma si Brian dohot si Kimberly tu Betel London, dung i ditugashon ma nasida tu Betel Malawi. Las situtu do rohanami, ala dilehon ianakhonnami diri nasida tu ulaon na dumenggan.\nDIGOKKON MUSE TU ULAON NA PALASHON ROHA\nBulan Januari 2001, ditelepon si Marais ma ahu, na mandok hata songon di mula ni pengalaman on. Ibana pengawas Layanan Penerjemahan, jala didok adong na porlu diparade laho mangalatik angka penerjemah asa lam mangantusi teks Inggris. Nang pe nunga marumur 64 taon ahu, lomo rohanasida mangalatik ahu gabe instruktur. Alani i, martangiang ma hami jala dipaboa hami tu omaknami taringot on. Nang pe nunga matua jala mangkaporluhon pangurupion, las do rohanasida molo laho hami. Hutelepon ma muse donganta i jala hudok, las hian rohangku manjalo tugas on.\nHona kanker ma omakku. Hudok do tu ibana asa hami dohot itongku, si Linda, mangurus ibana. Alai ndang olo omak jala didok, ”Lam marsahit do ahu molo ndang laho hamu.” Si Linda pe mandok songon i. Mandok mauliate do hami ala lomo rohanasida dijalo hami tugas na baru, jala mandok mauliate do hami ala rade donganta disi mangurupi. Sadari dung laho tu Pusat Pendidikan Menara Pengawal di Patterson, dipaboa si Linda ma nunga marujung ngolu omak. Ala sai didukung si Linda hami, tongtong ma ringgas hami mangulahon tugas na baru.\nLas do rohanami mamboto molo penugasannami na parjolo, i ma tu kantor cabang Malawi, inganan ni borunami dohot helanami. Las do roha boi rap muse dohot nasida. Dung i, laho ma hami tu Zimbabwe dohot Zambia. Dung tolu satonga taon mangalatik angka penerjemah, mulak ma hami tu Malawi laho manurathon pengalaman ni angka Sitindangi na dianiaya ala netral di politik. *\nMarbarita na uli dohot pahompunami\nTaon 2005, mansai lungun do rohanami manadingkon Afrika muse. Mulak ma hami tu Basalt, Kolorado. Merintis ma hami muse. Taon 2006, pinda ma si Brian dohot si Kimberly tu jonok ni jabunami rap dohot dua boru ni nasida, i ma si Mackenzie dohot si Elizabeth. Tongtong dope si Paul dohot si Stephany di Malawi. Si Paul gabe Panitia Cabang disi. Saonari naeng 80 taon ma umurhu. Las do rohangku mangida baoa na poso na hea gabe donganku karejo, na martanggung jawab mangulahon ulaon na hea hukarejohon. Asa marlaba tu ianakhonnami dohot pahompunami, marsitutu do hami maniru angka na denggan sian angka dongan. On ma na mambahen hami marlas ni roha situtu.\n^ par. 5 Ida majalah Watchtower 1 Mei 1956, halaman 269-272, dohot 15 Maret 1971, halaman 186-190, laho mandapot gumodang hatorangan taringot tu anggota keluarga Steele na gabe misionaris.\n^ par. 30 Umpamana, ida ma kisah hidup ni si Trophim Nsomba di Menara Pengawal 15 April 2015, halaman 14-18.\nJOUJOU PABOAHON—EDISI SIPARSIAJARAN Oktober 2016


Boasa Martangiang Hita tu Debata? Aha do Pangkorhon ni Tangiang?\nBoasa Dipangido Debata asa Martangiang Hita tu Ibana\nDihalomohon Debata do asa maraleale hita tu Ibana.\nAsa lam solhot paralealeon ni dua halak, ingkon jotjot do nasida mangkatai. Songon i ma nang hita tu Debata. Debata mandok, ”Jadi pajoujouonmuna ma ahu, huhut laho hamu martangiang tu ahu, gabe tangihononku ma hamu.” (Jeremia 29:12) Tingki mangkatai tu Debata, lam jonok ma hita tu Ibana ”dung i pajonohonna ma” tu hita. (Jakobus 4:8) Bibel paposhon rohanta, ”Donok do Jahowa di sude angka na manjou Ibana.” (Psalmen 145:18) Alani i, lam jotjot hita martangiang tu Debata, lam solhot ma paralealeonta tu Ibana.\n”Donok do Jahowa di sude angka na manjou Ibana.”—Psalmen 145:18\nLomo roha ni Debata mangurupi hita.\nJesus mandok, ”Ai ise sian hamu jolma, na mangalehon batu tu anakna, molo indahan dipangido? Manang na olo mangalehon ulok, molo dengke dipangido? Gari hamu . . . umboto mangalehon basabasa na denggan tu anakkonmuna, lam Amamuna na di banua ginjang i ma so lehononna arta na denggan di na mangido tu Ibana?” (Mateus 7:9-11) Dipangido Debata do asa martangiang hita tu Ibana ala lomo rohaNa mangurupi jala ”disarihon” do hita. (1 Petrus 5:7) Tapasahat ma sude holso ni rohanta tu Ibana. Disurat di Bibel, ”Unang holsohon hamu agia aha; alai sandok pabotohon hamu ma tu Debata pangidoanmuna marhitehite tangiang dohot elehelek mardongan mauliate!”—Pilippi 4:6.\nDihaporluhon jolma do partondion.\nMarjuta halak mangkilala porlu do nasida martangiang. Songon i ma nang halak ateis dohot agnostik pe, mandok dihaporluhon nasida do tangiang. * On patuduhon sian mulana, nunga disuanhon hian tu jolma asa mangkaporluhon ulaon partondion. Jesus mandok, dihaporluhon jolma do panogunoguon ni Debata. Alani i, didok Jesus ma, ”Martua ma na pogos tondi.” (Mateus 5:3) Asa denggan partondionta ingkon jotjot ma hita mangkatai tu Debata.\nMolo martangiang hita tu Debata, aha do labana tu hita?\n^ par. 8 Di taon 2012, sada lembaga survei paboahon 11 persen halak ateis/agnostik di Amerika Serikat martangiang pinomat sahali sabulan.\nAha do na Porlu Tatangiangkon?\nTapaboa ma sude na masa di ngolunta tingki martangiang, songon:\nPaboahon Hasalaan ”Hupabotohon ma tu Ho dosangku jala ndang huhungkupi salangku.”—Psalmen 32:5.\nMandok Mauliate ”Tung na denggan do mandok mauliate tu Jahowa.”—Psalmen 92:2, Bibel siganup ari.\nMamuji ”Pujionku ma Jahowa sipatsipat ni ari, sai tong ma pujipujianna di bagasan pamanganku.”—Psalmen 34:2.\nMangido Panogunoguon ”Bahen ma lomo rohangku mangulahon angka patikMu, ai disi do dapot ahu las ni roha.”—Psalmen 119:35, Bibel siganup ari.\nMangido Gogo ”Sai dompakkon ma ahu, jala asi ma roham di ahu, sai tumpakkon ma gogom tu ahu naposomon.”—Psalmen 86:16.


ROLAND SAMOSIR: Uppasa\nImage by Roland Samosir, S.Pd - @2013\nHoras...Horas...Horas...Selamat datang di Ulu Darat Sakti, Pusuk Buhit Sakti Onan Runggu Pomparan ni Op. RAJA SONANG\n1. DI NA PASAHATHON ULOS TU PENGANTIN:\nDi ginjang ma ia arirang di toru panggonggonan\nBadanmuna ma na sora sirang, tondimuna masigomgoman.\nTubu ma si marlasuna di Dolok Purbatua\nSai ganjang ma umurmuna, sahat tu na sari matua\nBintang na rumiris, ombun na sumorop\nTubu ma anak di hamu riris, boru pe antong torop.\nTubu ma di hamu anak partahi jala ulubalang\ndohot boru namora jala pareme\nTubu ma di hamu anak nabisuk dohot boru nauli basa.\nSai dilehon Debata ma di hamu tua, jala hot ma hamu diparorot.\n2. DI NA PASAHATHON ULOS TU NATUA-TUA NI HELA (SI JALO BARA) DOHOT SI ANGKA JALO ULOS SUHI NI AMPANG NA OPAT.\nDolok ni Purbatua jonok tu si borotan\nSai sahat ma hamu saur-matua, tiur di pansamotan\nAndor halumpang ma togu-togu ni lombu, andor hatiti togu-togu ni horbo\nSai ganjang ma umurmu pairing-iring pahompu sahat ma tu na marnini marnono.\nSai ro ma tu hamu angka nauli, jala sai dor nang pansamotan.\nBinanga ni Sihombing binokkak ni Tarabunga,\ntu sanggar ma amporik tu lubang ma satua,\nSinur ma pinahanmuna, gabe na niulamu dipasu-pasu Tuhanta.\nAmanta Debata do si lehon tua, luhut ma hamu diparorot.\nSahat solu sahat tu Tigaras,\nLeleng hamu mangolu, gabe jala horas.\nManganju ma hamu di borungku parumaenmi, arian dohot botari.\nHariara ma bonana, hariara ma nang bulungna,\nGabe jala horas hula-hulana, songon i nang pamoruonna.\n3. HATA UMPASA SIAN HULA-HULA DOHOT HORONG NI TULANG.\nHot pe jabu i sai tong do i marbulang-bulang,\nTung sian dia pe mangalap boru bere i, sai hot do i boru ni tulang.\nDangka ni bulu godang tanggo pinangait-aithon\nDilehon Debata ma di hamu tubuan anak dohot boru,\nsi tongka panahit-nahiton.\nAndos ras ma tu andor ris, tubu di huta Purbasinomba,\nSai horas-horas ma hamu jala torkis-torkis, ditumpak asi ni roha ni Tuhanta.\nBinsar mata ni ari, poltak mata ni bulan,\nSai tubu ma di hamu boru namalo mansari\ndohot anak na gabe raja panungkunan.\nGiring-gring ma tu gosta-gosta,\ntu boras ni singkoru,\nSai tibu ma hamu mangiring-iring pahompu,\ntibu mangompa-ompa anak dohot boru.\nSahat-sahat ni solu, sahat ma tu bontean,\nSahat ma hamu leleng mangolu, sahat tu parhorasan panggabean.\nDebata do si lehon tua, horas hamu diparorot.\n4. HATA UMPASA DI NA PAAMPUHON HATA DOHOT MANGAMPU HATA.\nAek marjullak-jullak, marjullak-jullak sian batu, tinahu tu batu-batu.\nAngka hata nauli, hata pasu-pasu naung hupasahat hami tu hamu,\nampu hamu ma i di tonga ni jabu.\nNaung sampulu pitu jumali sampulu ualu\nHata nauli, hata pasu-pasu, ampu hamu ma di tonga ni jabu.\nTurtu ma inna anduhur, tio ma ninna lote,\nHata nauli, hata pasu-pasu, sai unang muba sai unang mose.\nMarmutik ma inggir-inggir, bulung na i rata-rata,\nHata nauli, hata pasu-pasu naung pinasahatmuna, napasauthon ma hata ni Debata.\n5. HATA UMPASA DI NA MANGINGANI MANANG MANURUK JABU.\nTangkas do jabu suhat, laos tangkas do jabu bona,\nSai tangkas ma hamu dung maringanan di jabu on maduma,\ntangkas nang mamora.\nAndor ras ma tu andor ris di tombak ni Purbasinomba,\nSai horas-horas ma hamu torkis-torkis,\ntumpahon ni Debata namartua.\nSahat ma hamu saur-matua mangingani jabu on\ndihaliangi angka pomparan.\nSahat ma hamu leleng mangolu mangingani bagas on,\nsai diiring-iring Tuhan.\n6. HATA UMPASA DI ULAON NA TARDIDI\nSai anak nabiusk ma ibana,\nanak na gabe si pajoloon.\nHorbo ni Sibuluan manjampal di balian,\nSai dapot ma angka naniluluan,\nsai tiur ma nang pansarian.\nSai burju ma ibana marroha,\ngabe jolma si tiruon.\nGoar nauli ma goarna i, ]\ndonganna gabe jala mamora.\nSai dilehon Debata ma di ibana tua,\nimbur magodang diparorot.\n7. HATA UMPASA DI NA PASAHATHON ULOS MULA GABE\nSanjongkal urat ni ri,\ntolu jongkal urat ni singkoru,\nUlos mula gabe naung pinasahat i,\nsai saur ma i di hamu,\nmangulosi anak dohot boru.\nSai tibu ma ro na tapaima,\njala dapot nahinirim ni roha.\nTangki ma jala ualang,\ngalinggang jala garege,\nSai tubu ma di hamu anak partahi jala ulubalang,\ndohot boru namora jala pareme.\nSai dilehon Debata ma di hamu gogo dohot tua,\nhot ma hamu diparorot.\nMolo mamasu-masu hula-hula,\npadao sahit dohot mara.\nHotang do binebe-bebe,\nUnang hita mandele ai adong do tudos-tudos.\nBagot na madung-dung ma tu pilo-pilo na marajar,\nSai salpu ma angka nalungun,\nsai ro ma angka najagar.\nTombak ni Simalungun parsobanan ni Simamora,\nSai hatop ma salpu angka nalungun,\njala hatop ma ro si las ni roha.\nBalga tiang ni ruma, umbalgaan tiang ni sopo,\nNunga ganjang umur ni naung jumolo i,\nsai gumanjang ma umur ni angka naumposo.\nTuak natonggi ma tu bagot si balbalon,\nTung paet di tingki angka na salpu i,\nsai ro ma angka natonggi tu joloan on.\nTinapu bulung siarum bahen uram ni pora-pora,\nNahasit i tibu ma malum,\njala tibu ma ro si las ni roha.\nEme sitambatua parlinggoman siborok,\nSai dilehon Tuhanta ma di hamu tua,\njala sude hamu sai diparorot.\n8. ANGKA HATA UMPASA DI HUHUASI NI SIPANGANON\nSi titi ma si hompa, golang-golang pangarahutna,\nOtik so sadia pe na tupa,\nsai godang ma pinasuna.\nHoras ma namanganhon, horas namangalean.\nHoras ma hami namanjalo,\nhoras ma di hamu namangalean.\nOtik so sadia na boi hupatupa hami,\npamurnas ma i tudaging,\nsaudara tu bohi,\nsi palomak imbulu ma i,\nsi paneang holi-holi.\n2. ANGKA HATA UMPAMA\nangka dos ni roha do si behen na saut.\nSi hikkit si nalenggam,\ntapillit ma nadumenggan.\nEme na masak di gagat ursa,\nI ma na masa (denggan) i ma niula.\nSinuan adat dohot uhum sibahen na horas.\nOmpu raja di jolo martungkot sialagundi,\nAngka adat nauli napinungka ni ompunta na parjolo,\nsiihuthonon ni hita na di pudi.\nBaris-baris ni gaja di rura Pangaloan,\nMolo marsuru raja,\ndae do so oloan.\nPat ni gaja tu pat ni hora,\nAngka anak ni raja jala pahompu ni namora.\nAsing dolok asing duhutna,\nAsing luat, asing ruhutna.\nSise do mula ni hata,\nsungkun mula ni uhum,\nGokhon sipaimaon jou-jou sialusan.\nSotongka do mulak tata naung masak,\nMulak marimbulu naung tinutungan.\nUnang songon tagading,\nmarguru tu anakna.\nPiltik ni hasapi do tabo begeon ni pinggol,\nPiltik ni hata sogo begeon.\nMadekdek jarum tu napotpot,\nNdang diida mata,\nSian hatorangan dohot angka contoh ni hata umpasa dohot umpama na pinatupa di buku on, didok roha nian naeng manambai angka naung taboto. Jala tapasahat ma angka hata pandohan i marhite-hite lambas ni roha jala hombar tu rumang dohot bentuk ni ulaon i.\nDi na laho pasahathon hata hita di sada-sada ulaon, taparate-atehon ma situasi dohot kondisi ni tuturna na marulaon, songon i kondisi dohot hadirionta be. Molo poso dope hita, nang pe sian horong ni hula-hula manang tulang, asa malo ma hita manempathon diri. Lapatanna, nang pe hita apala tampuk, nampunasa ugasan di ulaon i, alai porlu do pasangap-onta molo adong dope natua-tua rap dohot hita di si. Sada na porlu sibotoonta muse, molo angka hata umpasa i boi do berkembang mang-ihuthon angka hamajuon ni zaman dohot kondisi. Na porlu, asalma nanidokna i marlapatan na bagas, mura antusan. Alai, molo angka hata umpama, bentuk dohot hatana, hira bersifat statis do i. Ndang boi i dika-rang-karang. Alana, songon fasafah manang poda do i di hita.\nSongon i ma jolo na boi pinatupa di tingki on. Horas ma di hita.\nRuhut parjambaron juhut godang do variasina taida di ulaon adat-paradaton, hombar ma i tu rumang ni ulaon, luat ni namarulaon dohot situasi, kondisi, tempat, songon i nang di panjuhutina.\nDidok natua-tua, sai jolo diseat hata asa diseat raut, namar-lapatan do i asa jolo dialap hata dos ni roha ma asa dibagi parjambaran juhut. Songon i muse nang di hata ni natua-tua namandok: Asing dolok asing duhutna, asing huta (luat) asing do nang ruhutna. Sudena i manghorhon tu nauli nadenggan do molo dapot dos ni roha sian panghataion. Ai mansai arga situtu do hata, jala sasintongna ndang apala jambar juhut i na gabe motivasi ni si jalo jambar, alai hata na masipaolo-oloan jala masipasangapan.\nAdong do sipata tabege di sada-sada ulaon las ni roha manang arsak ni roha, hurang denggan ulaon ala ni pambagian jambar juhut.\nMolo di hita na di tano parserahan on, khususna Jakarta sekitarna, ndang apala tapersoalhon be jambar i asalma proses manang ruhut pambagianna suman tu ulaon i. Gariada tahe adong do sijalo jambar pintor dilehon jambarna tu donganna, dohot pertimbangan asa so boi be ibana mangallang jagal, manang mabiar basi manang busuk jambar i ala leleng dope ibana mulak tu jabuna, dohot angka naasing.\nAdong do pandohan na jot-jot tabege taringot di ruhut pambagian jambar juhut, ima hata namandok: “Sidapot solup ma hami.” Sada pandohan na raja ma i tutu di halak Batak, asalma laos raja sian mula ni panghataion jala hombar tu parhundulna. Namarlapatan, molo sian horong ni suhut paranak do pintor mandok “si dapot solup ma hamu” tu hula-hulana, so jolo dialap hata naelek, songon nahurang hormat jala hurang raja do panghataion i. Alai, molo sian horong ni hula-hula do namandok “sidapot solup ma hami” tu pamoruonna, mansai uli jala denggan ma begeon.\nAla ni i do sipata di ulaon las ni roha manang ulaon arsak ni roha (ulaon sari-matua manang saur-matua) dipatupa ulaon martonggo raja. Alana, gabe hira adong do panghataion sahat tu panjuhuti ni ulaon dohot pambagian jambar juhut.\nMolo taida di ulaon adat na masa di tano parserahan on, angka si jalo parbagian jambar juhut di ulaon adat-paradaton i ma:\n· jambar ni hasuhuton dohot namarhaha-maranggi,\n· jambar ni boru/bere,\n· jambar ni dongan sahuta,\n· jambar ni pariban,\n· jambar ni hula-hula (hula-hula ni suhut; namarhaha-anggi, anak manjae)\n· jambar ni tulang (tulang ni ama hasuhuton dohot tulang ni ina hasuhuton)\n· jambar ni bona tulang (tulang ni ompu suhut)\n· jambar ni bona ni ari (hula-hula ni ompu suhut)\nNian adong dope angka si jalo jambar i ma: tu pangula ni huria, punguan dohot angka naasing dope. Alai, nauli ma saluhutna i jala disesuaihon ma pambagian i tu bentuk ni ulaon dohot panjuhutina.\nSaonari porlu ma muse botoonta angka dia ma jambar sipasahaton tu horong ni si jalo jambar i.\nHombar tu si, parjolo ma pinatorang saotik taringot tu na mang-hasuhuthon, na marhadomuan tu tahapan manang proses ni namarbagi jambar juhut.\nMolo sian daerah Silindung-Humbang sekitarna do namarulaon (hasuhuton), sai jumolo do dipasahat jambar taripar tu horong ni hula-hulana dohot tulang. Jadi parpudi do jambar dibagi tu hasuhuton.\nAlai, molo namarulaon (hasuhuton) sian Toba sekitarna, sai jumolo do dibagi nasida jambar tu suhut namarhaha-maranggi asa mangihut jambar taripar tu hula-hula dohot tulang. Songon i jambar osang sai tu boruna do i dipasahat. Hape molo di Silindung-Humbang, jambar osang tu hula-hula do dipasahat. Alai sudena i sai manghorhon tu nauli nadenggan do molo sian angka dos ni roha.\nPambagian jambar juhut di ulaon pamuli boru/pangolihon anak –alap jual manang taruhon jual– na masa jala somal taulahon di Jakarta sekitarna, hira songon on ma.\n1. Sibagi dua do tudu-tudu ni sipanganon naung dipasahat Paranak tu Parboru. Nang pe naung dipasahat Paranak tu Parboru tudu-tudu ni sipanganon i marhite-hite hata manang pandohan na elek di na pasahathon, alai dung sidung marsipanganon disungkun suhut manang Raja Parhata ni Parboru do muse Paranak taringot tu tudu-tudu ni sipanganon i, songon naung pinatorang di panghataion di ulaon marhata sinamot. Alai, somalna, molo ihur-ihur sai jambar tu pihak parboru do i, nang pe diulaon taruhon jual, i ma ulak ni tandok ni parboru.\n2. Dung dibagi dua tudu-tudu ni sipanganon i, dipasahat Parboru ma muse jambar bagian ni Paranak, hombar tu panghataion dohot dos ni roha nasida. Dung i dibagi Parboru dohot Paranak ma muse jambar i tu angka tuturna be.\nMasa niida hira dipangido Paranak sian Parboru saotik sian jambar ihur- ihur di nasida asa adong bagionna tu tuturna (dongan tubuna).\nDi ulaon pesta unjuk somalna dipatupa sampe 8 (ualu) soit, asa 4 (opat) soit di Parboru, 4 (opat) soit di Paranak, jala di deba ulaon osang pe dibagi dua do.\nMasa do muse niida dipasahat Parboru jambar juhut tu haha parhundulna (tulang ni Pangoli), jala nadenggan ma tutu i.\n3. Pambagian jambar sipasahataon ni Parboru dohot Paranak hira songon na adong di table berikut ma:\nJambar juhut sipasahaton ni Paranak:\nSuhut dohot Namarhaha-anggi\nSude horong ni hula-hula\n- namarngingi (hambirang)\n- Pangula ni huria,\n- Dongan sahuta,\ndibuat sian soit, pohu\nJambar juhut sipasahaton ni Parboru:\n- Hula-hula ni namarhaha-anggi,\n- Hula2 ni anak manjae\n- Tulang rorobot,\n- Bona Tulang,\n- Bona ni ari\ndibuat sian jambar ni suhut\n1. Di ulaon tardidi, malua, manuruk jabu, molo jambar ihur-ihur hot ma i di hasuhuton. Osang, namarngingi parsiamun, dohot somba-somba tu horong ni hula-hula dohot tulang. Soit ma tu dongan sahuta dohot pariban. Namarngingi parhambirang ma dipasahat tu boru/bere.\n2. Di ulaon patua hata/marhusip, pasahat ulos mula gabe, paebathon anak buha baju, ia parjambaron pada prinsipna hira-hira surung-surung ni hula-hula ma i. Alai somalna, sian hula-hula dengan do marnida situasi. Molo tung pe didok paranak (pamoruon nasida) jambar surung-surung, boi do i dialap hata muse. Molo di tingki ulaon i adong angka dongan tubu ni pamoruonna i mandongani nasida, ingkon adong ma nian tinggal sebagian jambar i sa adong lehononna tu nasida.\n3. Pambagian jambar dohot panjuhuti di ulaon sari-matua dohot saur-matua saguru tu keputusan ni pangarapoton (tonggo raja) do i. Adong do namangalehon ihur-ihur tu hula-hulana, ulu ma tu tulang, jala somba-somba tu horong ni hula-hula naasing termasuk tulang dohot bona tulang.\nAlai nasomal muse taulahon di Jakarta sekitarna, molo ihur-ihur hot ma i di hasuhuton dohot namarhaha-anggi, jala jambar tu horong ni sude hula-hula dohot tulang dipatupa sian somba-somba.\nAsa nauli jala denggan ma i sude asalma sian panghataion tu dos ni roha, jolo diseat hata ma asa diseat raut, jala taingot ma hata namandok, “Hata do parsimboraan.”\nNB: Unang ma nian adong sian parhata, sibagi jambar na emosi jala mamaksahon kehendak di pambagian jambar, lumobi sian horong ni suhut. Jala naumporlu, tapaido ma panuturion sian angka raja naro dohot hula-hula, tulang, khususna di ulaon sari-matua dohot saur-matua. Alana, porlu ingkon jagaonta do asa sangap suhut sihabolonan di ulaon si songon on.\n1.Urat ni gatap tano, rongging marsiranggoman\nAge pe padao-dao,Tondyttai tong marsigomgoman\n2. Ia bagod i nakkih, ilambung ni sampuran\nIa jaman on jaman canggih, ulang lupa hubani Tuhan\n3. Halambir ni sindamak, ikuhur dop ibola\nSinaha pe nini halak, ulang lupa bani horja\n4. Juma ni Tigarunggu, tubuhan lata-lata\nRajin ma hita marminggu, ase tong-tong ihasomani Tuhanta\n5. Sinjata ni Indonesia, mariam dohot mortir\nAndohar Indonesia jaya,Rakyat ni pe homa makmur\n6. I lambung passa-passa, Tubu bonani tobu\nAge aha pe namasa,Hita ulang mahua\n7. Ratting ni hayu bor-bor, ibaen hu pingging pasu\nAnggo rajinmartonggo, Jumpahan pasu-pasu\n8. Boras ibagas supak, ibaen huparasanding\nHoras nasiam namulak, horas homa hanami na tading\n9. Borasni purba tua, iboan hu tiga balata\nHoras ma hita sayur matua, itumpak-tumpak Naibatanta\n10.Andor hadukka ma togu-togu ni lombu, togu-togu ni horbo, itogu hu Ajibata\nHoras ma hita sayur matua, patogu-togu pahompu, das mar nini mar nono,\n11. Urat ni nangka, urat ni hotang\nHujape hita manlangkah, sai dapot-dapotan\n12. Tubuh ma sanggar dohot tobu, dohor hupagar kawat\nTubuh ma anak pakon boru, jadi jolma na marpangkat\n13. Urat ni riba dagei iboan hu Sukadame\nUlang bei sai marbadai, sai roh ma uhur dame\n14. Dalan hua Ajibata, adong do tubuh Pisang\nAnggo domma marrumah tangga, ulang ma adong hata mandok sirang\n15. Tubu sanggar dohot tobu i dolok-dolok\nTubu ma anak pakon boru na mok-mok.\n16. Arirang ni palia, madek-dek hu bong-bongan\nAge adong parsalisihan, ulang mar sidom-doman\n17. Tubu ma sanggar dohot tobu, parasaran ni piduk\nTubu ma anak pintar dohot boru na bisuk\n18. Tubuh ma silanjuyang, itagil lang ra melus\nAha pe lang na hurang, anggo marhasoman Jesus\n19. Sada sikortas kajang, padua kortas hulipat\nSadokah ham marlajang, sada ham do hansa na hudingat.\n20. Habang ma anduhur, sogop hu goring-goring\nAnggo pusuk uhur, eta ham mandoding-doding\n21. Hondor ma langge mu, i dolok si Marsolpah\nHolong ni ateimu, ingaton ku do ai madokah\n22. Sihala sibarunje, ruak sihala bolon\nSantabi ma bani umbei, dear nalang tarhorom\n23. Itampul bulu lihom, bulung ni irantingkon\nHatamu do masihol, hape uhur mu manadingkon\n24. Sedo lak-lak hasundur, haronduk ni buluk ku\nSedo halak hu sukkun, harosuh ni uhurhu\n25. Tumpak ni piring ledeng, paledang-ledang pahu\nLoja do hapeni inang, pagodang-godang kon au\n26. Laklak itallik-tallik, i lambung ni pea-pea\nhalak na tahan marsik, ujungni jadi jolma na hasea\n27. Lak-lakni tamba tua, hoppa mambuat kuah\nPasangap orangtua, tong-tong dapotan tuah\n28. Lampuyang sakaranjang, bulung ni seng sadiha\nAkkula do marganjang, uhur seng ope sadiha\n29. Marboras ma halawas, i jual hu Belanda\nHoras ma nasiam martugas, haganupan wartawan\n30. Haporas ni silongkung, i huning i tubai\nAnggo domma harosuh, ulang isumengi, lang ibadai\n31. Isuan ma timbaho, isuan manoran-noran\nPaubah ma parlaho, ulang songon sapari, ase iharosuhkon hasoman\n32. Talaktak porling, sogop i bukkulan ni sopo\nIndahan ni mata do borngin, ulang lalap ibodei lapo\n33. Ulang ihondor gumba, timbaho sihondoran\nUlang martonggo rupa, parlaho do sitonggoran\n34. Anduhur pinurputan, tading iparsobanan\nAnggo uhur tinurutan, lang mar parsaranan\n35. Rage anak ni bintang, rage so hapulhitan\nBuei do hata namantin, paima tangan dapotan\n36. Timbaho ni simarban, ulang mago sanrigat\nAge lingot panonggor, ulang lupa pardingat\n37. Boras sabur-saburan, iboban ni pinggan pasu\nHoras hita ganupan, sai jumpahan pasu-pasu\n38. Itarik gula, itanik songon tali\nAge pe otik nasinari, ulang marsurei\n39. Irlak-irlak ma senter, itoru ni durian\nLang adong labuni jenges, anggo talu do ujian\n40. Initak ma sambor-bor, boras ronggit-ronggitan\nIjon hita manortor, ulang be borit-boritan\n41. Lang be tartalgis hon, pagaman ma na ronggos hon\nlang be tartangishon, paganan ma na tor-torhon\n42. Habang ma kapal terbang, mamboan pinggan pasu\nAge daoh ham marlajang, ulang lupa ham hubakku.\nNama : Drs. Roland Samosir\nAlamat : Jl. Haji Ulakma Sinaga Komp.Perumahan Guru STM HKBP Pematangsiantar N0. 5 Pematangsiantar\nE-mail : rosamsir68@yahoo.co.id\nManfaat Daun SirihManfaat Daun Sirihuntuk Kesehata...


PURO NI RIPE | Bakti J Situmorang\nPURO NI RIPE\nSihalashononta jala sibanggahononta do molo targoar Ina Kristen (Batak) Puro ni ripe, ai tarida do disi Ina na sai tongtong jaga di ripena, ndang maila maradophon angka donganna. Somalna hahurangan ni Ina do molo sai habegean ripena tu angka donganna sahuta, sai Ina do sasaran ni hata sian angka na manghatai ripe i. Balga do tanggungjawab ni Ina di bagasan ripe atik pe Ama penanggungjawab ni ripe i. Dung dimerdekahon R.A. Kartini hajongjongan ni parompuan, ndang be sai holan di dapur sambing alai nunga dohot bertanggungjawab di tonga ni ripe. Molo taingot do angka naung salpu i andorang so jongjong R. A Kartini mansai lungun jala maniak do ateate molo tabege hata na mandok, anggo Ina sae ma holan mangalompa di dapur jala dianggap do Ina songon pelengkap di ripe (lepas tanggungjawab), godang alasan na boi idaonta disi, isara ni : gale – mura mandele – mura tangis, alai dung masuk hita tu jaman na lam tu majuna on di Era Baru on nunga gabe sada tuntutan i tu angka Ina na dohot bertanggungjawab penuh di tonga ni ripe. Dituntut do tataring, dituntut ianakhon, dituntut muse dohot suami, alani do ra umbahen balga jala borat tanggungjawab ni Ina di tonga ni ripe. Laos di hajongjongan na di bagasan hamerdekaon i do ra ringkot patuduhonon ni Ina na PURO ibana di bagasan ripena, INA do na nidokna PURO ni RIPE anggo di guritan on.\nSomalna molo partigatiga sai marnampunahon puro do nang pe Imanta songon i nang angka Ama pe sai na lohot do puro. Alai andul marasing do puro n partigatiga sian puro ni ripe na nidokna dison. Molo di ripe ni halak Kristen (Batak) ingkon sai adong do jongjong sada Puro. Puro na marlapatan do i : marpangontik – marpanarihon (irit). Olo do sipata tubu hata ni na tuatua tu angka sundut na umposo (naposo) lumobi ma i tu naposo baoa na mandok “mangoli ho” asa miduk niulam, ninna. Na marlapatan do hata i, molo pajongjong sada ripe i ma na pajongjong sada PURO ai toho do tutu molo naposo (dolidoli) dope ibana boi dohonon boros do jala na tergolong na so marpangontik do jala ndang marpanarihon anggo ngolu ni naposo. Ai ndang adong pamingkirion tu ari marsogot. I do ra umbahen didok angka na tumua hata i tu angka sundut na umposo, asa adong do puro na marhaseanghon na mangatur isi ni puro i. Sada siparhatutuonta do i molo parompuan i (boruboru) mansai na maol do manang bangkol do mangharuarhon sian kantongna, boi do hepeng saribu marbulanbulan disimpan hape molo baoa i, unang pola sadari tolu detik pe nunga leong i.\nAsa molo na nidokna Ina ingkon na marpangontik jala na marpanarihon do? Jempek do alusna “I DO” antong di ngolunta sisaonari sude do Ina i puro di hagasan ripe ? Denggan ma halusi i di bagasan ripenta be. Gurithononhon do dison sada Ina na so PURO ibana di ripe i, gariada tahe balikna i do.\nSada Ina na ulaonna manjait na na olo do Amanta i karejo sabulan manganggur pitu bulan.\nMolo so karejo be Amanta i (menganggur), maronan pe ndang maronan sipata so mangalompa be sasadari hape ianakhon torop (menjahit), i do sabotulna ulaonna siganup ari, jala tergolong na malo do Inanta on manjait, laris jala denggandenggan do jinaitna ndang hea marungutungut angka jolina na ro manjait tusi. Alai adong do haasingan ni Inanta on sian angka donganna panjait. Molo adong manang dapot ni Amanta i karejo, ala ndang parkarejo na menetap ulaon ni Amanta i lapatanna na marharoro do, ndang na ulaon ni Inanta i be manjait, Amanta i ma ihutihutonna karejo hape di-ihutihut pe Amanta i karejo so adong gunana ai so na dohot Inanta i karejo, tenang-tenang do mamerengmereng hape angka na naeng manjait nunga marmulakan. Sonang do tutu idaon nasida molo karejo Amanta i, ai ndang adong idaon na hurang rade sude hinorhon ni upa (gaji) ni Amanta i.\nMolo jumpang onan, maronan ma Inanta on sagodanggodangna maradu so siat sipata paronanna i di karanjangna i, olo do laos dihadinghading songon i gabe sai hira na pamer molo pamerengan ni angka donganna sahuta.\nOlo muse do sipata rap maronan Inanta i dohot Amanta i, sasabenca sipata idaon paronanan nasida. Hape paronananna. Sisa beca i pe holan allangon dua hali do i (dua hali mangallang). Ndang adong marpangontik sandok asal adong pasuda sambing so pola pingkirhononhon tu ari marsogot. Ndang dirimangi roha so piga. Gabe tubu ma angka hatahata ni dongan sahuta “molo adong ndang diboto samban”, tabo dua hali mangallang alai hansit pitu ari nari.\nIna do anggo na mangatur di ripe anggo taringot tu parbalanjoon, asa molo pangallang Amanta unang ma nian laos dohot Inanta i, denggan ma Ina/Ama ganup masiula ulaonna be. Ina na songon on ma na. So hinalomohon ni Ripe ni Halak Kristen, ai ndang adong ngolu na marpangontik dohot marpanarihon. Hape anggo na taboto molo Ina ni halak Kristen i ma Ina na SARI, PURO NI RIPE.\nAi ngolu na so marpanarihon dohot marpangontik ingkon marsiak do ujung ni i, unang nian adong Ina ni Kristen (Batak) mandok “Sarion ni marsogot do lompaon marsogot”, alai naeng ma sarion marsogot lompaon minggu na ro manang bulan na ro.\nNa mura do tubu hata tu angka Ina, jala ingkon parhatutuonta do i, adong do Ina na margelar SITANGANTANGANAN, ala ni aha i ? Dison do naeng tongtong nasa na targoar Ina manjagahon hadirion ni Ina, unang gabe asal tubu hatahata i. Ndang las ra rohanta umbege angka hatahata songon i, alai bangga ma ra hita molo didok Ina i NA KREATIF – PURO NI RIPE. Tergolong na malo, na bisuk, do Ina molo didok na Kreatif jala Puro ni Ripe.\nAntong sai dipargogoi Tuhanta ma angka Ina na olo gabe PURO NI RIPE di ngoluna, na manghangoluhon pambahenan, na marpanarihon dohot na marpangontik di tonga ni ripena. Ai na marpangontik jala na marpanarihon i do dapotan hangoluan na di portibi on, jala gok las ni rohana.\nSP INA 4/April 1993; p.25-7\nPosted in illustratoR, rohaniman on October 6, 2008 by baktijsitumorang. Leave a comment\n← Ajari hamu ma angka na ganggu roha i! Palua hamu ma nasida, rampas hamu ma nasida sian api!; Judas 1, 22-23a\nAlai huhut do Ahu marpanatap tu halak na dangol, jala na bojok martondi, jala manonditnondit mida hatangKi; Jesayas 66, 2b →


BAYOSUTI: Ja Tilako dohot Si Badu Olo\nJa Tilako dohot Si Badu Olo\nADONG DO LE koum-sisolkot nami di homuan na margorar Ja Tilako? Anggo di huta namian boto, na margoar Ja Tilako ima sasada halak na tabiatna na martilako sajo tu halak na lain, jana tu koum bope sisolkot nia. Ima soi dok halak na sahutai ronyang do ia pula inda martilako sangape marlayas ia tu halak sasadari. Songonima parange nia muloi do sian daganak sampe tu poso-poso, santak buse tu tobang nia. Harana semboyan ni ibana ajakna “Tilako i sabagian ni hairasan”. Sangape muda di kaus cap padi na dor ipake ni ibana cocok doi gari ipasablonkon tulisan sian jolo ni kaus nia i: “THILACO FOREVER”.\nIjiape ia juguk manangion halak na marcarito, anggo ia lek na tutu sajo do ibana pajouk-joukkon suang songon Ja Monis, oni na paboto-boto on muse alakna. Dung i, aha pe parsapaan ni halak laing na botoan do ia mangalusisa.\nSongoni juo ma di sada ari, markatopetan tulang i Ja Dagang marsapa i lopoi tu halak na rap minum i si. Aha ma parsapaan ni Ja Dagang baya, ima sanga songonjia do carona pamasak kuajik, harana goarna nagiot arirayo. Markabotulan tulangta Ja Dagang on, na dagang do ibana. Dangolna baya, madung tolu noli ia marbagas, laing natotop do ibana itinggalkon dongan sabagasna. Aha sobob so laing marpupu mangido marsarak dongan sabagas ni ibana inda binoto antong. Nasada, tar tolu borngin dope dung rap kalai mang mangido mulak. Harani i, bahat halak na marsidok na idokna.\nMuda pandok ni Ja Cilek i lopo an: “Biamantongi so nga itadingkon dongan sabagas nia si Jadagang, angke songon caro mamili pula pemilu na maso on do ibaen ia, Nai ‘contereng’ nia do songoni, inda songon caro na jolo isusuk do”, ning Ja Cilek, tandang mambaen mangkardak halak sa lopo i. Adong buse bayo na lain mandok, inda tahan dongan sabagas nia, angke marpupu tombom ibaen Jadagang, harana arian na borngin, nga i saba, nga i dolokan humbaen marpupu tombom alak bagas nia i patunda pangkilang ni Ja Dagang. Hara ni bahatna pandapot ni halak sahinggo inda binoto jabat pasalna aha do anso lek tinggal dagang sajo Ja Dagang, inda unjung na tahan rap dohot ia dongan sabagas nia.\nJadi songon i mada, hatio marsapa Ja Dagang tu halak na i lopo i sapanjang caro pamasak kuajik, topet inda adong buse na mamboto, harana bia mantong angke le parina-ina do habiasoanna na humboto. Tai songon naidok na di ginjang, anggo Ja Tilako, totop doi laing naiboto nia sasudena. Nida ia inda adong na bisa mangalusi parsapaan ni Ja Dagang i sapanjang caro pamasak kuajik i, ro obar ni Ja Tilako: ”Hum songoni pe ngadong hamu na mamboto, au dabo pula inang ni daganak pamasak kuajik ibagasan na utalion doi manat-manat”, ning ibana pabilak-bilakkon. Dung i, ipalalu ia obar nia: ”Odo on uali i, pamasuk gulo bargot, dung mair ma gulo i, dabu ma sipulut i tu bagasan, oni i gaor – gaor, dung rara manida ibalut gulo bargot i, bo pasurut ma soban nai, napaangit-angitkon doma i”, ning ibana paboto-boto on. Bo anggo halak sanadeba, sapetona ngana purcayo halak nai dok nia i, harana sotik bahatna adong juo do na mamboto, tai inda ra halak paboto-boto on songon Ja Tilako i. Harana nadiingot ni halak, angkon naidahan doi jolo sipulut i anso dayuk.\nRo antong Ja Dagang, dung haluar sian lopo i, na manjadi pikiran nia do caro naidok ni Ja Tilako i, nabulus purcayo do ia songon naidok ni Ja Tilako i. Tolap tu bagas, na iodo on sa ma gulo bargot i uali, iombusi sa ma api dohot inggung-inggung anso gara, so ipas maer gulo bargot na madung iodo on i uali i. Maer ma gulo, na itekong sa ma sipulut opat tekong sian buntil nasirik lalek on, idabusa ma tu uali i “.... rengggg”, ningna sora ni dahanon sipulut naipamasuk tu ali i, natorus ma igaor-gaorsa. Dung rarama nida Ja Dagang, mamarbalut gulo sipulut i, na isurutisa ma soban, i inteon sa ma salau mangidup-idup i tangga dapur i. Angke Ja Dagang on bope na bulan puaso, tai naso unjung do ibana puaso. Natotop doi tiop taon muda di puaso na mungkap asam lambung ni ibana, pandok nia tu halak muda isapai halak aso do martimbus tataring nia di lang-lang ni ari. Sonang boto roha ni ibana, dung masak kuajik na madung lambat iangan-angankon ibana. “Madung adong dongan ni kopi pula ro koum-koum arirayo on manjalang tu bagason”. Tarsongoni ma ajakna ibagasan ni roha ni ibana.\nMuloi do dung masak, santak arrayo, naso unjung do idai Ja Dagang kuajik na ipamasak nia i, Angke holong roha nia, mabiar ia inda cukup kinnai patibalon tu koum-koum na marroan.\nTibo ma di arirayo, songon na madung iparkiraon Ja Dagang i, memang peto do marroan ale koum-koum naro sian pandaraman, songoni juo dongan-dongan saparmayaman ni ibana hatio menek na jolo. Godang nian roha ni Ja Dagang, dalan manyambut aro-ro ni koum-koum tu bagas nia i, tai sapetona sonang-sonang ni roha ni Ja Dagang do mangida jinjingan ni dongan sabagas ni koum naroi doi ipalastik gesek-gesek na bontar. Anggo pambacoan ni Ja Dagang i palastik i tarsurat “Carefour”, ibagasan ni roha ni ibana: “Roangku ajakna silua ni koum naro on sabangso roti do on bo, anggo sian tulisan nai palastik i roangku roti kering Namarkapur maon ajakna ibagasan”.\nDung marsijalangan antong nai suru ni Ja Dagang ma koum na marroan on manaek tu bagas. Tai hatio manyolom nangkini, tarlambat so i palua Ja Dagang di namonyolom alak bagas ni bayo koum na roi na markabotulan boru na ilehen najolo margana na manopot kahanggi tu barisan ni halak Ja Dagang. Iutuk-utuk sa bagema tangan ni anak boru i hatio marsijalangan, salau idoksama: “Ala iboto...., martondi ilala i haroro muyuon”, ningna bagema. Padohal baen na limus rongkon lanom do ilala Ja Dagang tangan ni dongan sabagas ni bayo koum nia i. Goarna na maringanan i Jakarta, angke ngana unjung maniop pacul dohot goluk. Padohal sude na ipardok ni Ja Dagang i, ngana sian ate-ate nia, baen na mikim-mikim i songoni anak boru dongan sabagas ni koum naroi, bo dao buse male angan-angan ni Jadagang. Sooooorooo....ronggurrrr !!!\nDung marjugukan ma koum na marroan, Ja Dagang pe na mangido isin ma tu pudi giot mambaen inumon dohot lampiranna. Dung ibaensa tes manis, ibuatsa ma piso, i golat-golat sa ma kuajik nai uali i. Tai heranna roa ni Ja Dagang, igolat-igolatpe angke nahum maturgis maia, magaris songoni bokas ni piso i. Angke na songon simin doma karasna.\n”Sambang kaji !!!”, ningna ibagasan ni rohana. “Ulang maila iba tu koum-koum on, angkon naijalahi do on akalna so tarkorot”, ning ibana muse ibagasan nirohana. Ibuatsa goluk, icubosa itampulsa kuajik nai uali i, lek songoni do, hum olat ni na mabar-bar maia. Inda abis akal ni Ja Dagang, ibuatsa itoru tataring kapak na godang humbaen pamkapak ni soban dohot panaba ni ayu ara biasona. Iangkatsa palan-palan uali ni kuajik i mijur ibana sian pintu dapur tu toru tu parik i. Harana mabiar ibana heran koum-koum i pula bur bar ia mangkapak i idapuran. Ngada beda be, na i patibal ni Ja Dagang doma kuajik na iuali i iginjang ni soban na godang, iangkatsa kapak saginjang-ginjangna: “Pakkk.....”, dung songoni dope so tallus kuajik i sian uali i. Dung songoni baru ilamot-lamotsa dohot kapak i juo. Nga lambat ibaensa ma ipinggan kuajik i dung itanggo-tanggosa. Na doting doma sora ni pinggan kaleng i hatio ipatibal Ja Dagang kuajik i iginjang nai, angke nasongon batu doma pir na.\n“Alaaa ... santabi dongan di hamu sasudena, abis nangkini gulo ke au tu lopoan tongkin manuorsa, pohom ma hamu alak na dagang on”, ning Ja Dagang ma purak-purak, harana nida ia koum-koum na marroan on madung markuayam-kuayam, sanadeba mamargulung-gulung iamak bayuon i, baen biasanna painteon Ja Dagang ro mangoban inumon.\nDung i, ro obar ni Ja Dagang: ”Adope dongan, songonon dope rasokina”, ning ibana mandok koum-koum nia i. Dung manyirup tes manis na be, marsibuat ma sangkorot be kuajik on. Dung marsisargut, rap marsiliginan kalai. Paida-idasa Ja Dagang pe madung muloi homang, dotok-dotok di indorana: “Anggo on maila godang maiba on”, songoni ma ibagasan ni indorana.\nNga lambat antong marsipatibal mulak koum-koum on kuajik nadung ibuat ni halai nangkinian i. Adong na markilah: “Alaaa … nalupa do au i angkang Ja Dagang, na panyakit gulo dau, na marpantang do tu namanis-manis bo”, ning na sada. Ro na lain nai: “Nahum mangan dope dabo nangkini bo, butong dope ilala, kinnai domai”, ningna. Songoni juo na lain nai, marsitibal. Ngalambat na mangido isin ma sudena, na marmijuranma sian bagas ni Ja Dagang i.\nDung marmijuran koum na marroani, ro sapa-sapa di roha ni ibana: “Aso do so ngadong na mangan kuajik buatan nibaon, sailoja iba pamasakna”, salau ibuatia sangkorot. “Ngapp....”, ipamasukia kuajik i tu papangan ni ibana salau ibondutsa dohot ngadol na tinggal tungkona. “Inananahhhhhh.........”, ning ibana songon na ahancitan, salau adong na itulbaskonsa sian papangan nia. “Tengng....”, ningna sorana na madabu na haluar sian papangan ni Ja Dagang na topek maninjal tu pinggan kaleng iganan ni kuajik i. Masambang kaji … rupona matalgang ngadol ni Ja Dagang harani baen pirna na songon batu doma rupona kuajik na ipamasak nia i.\n“Kurang ajarrr....!!!” Ning Ja Dagang, i ingotsa na mangalehen resep caro pamasak kuajik ala Jatilako. Icakukkonsa duangkorot, iompotsa haluar sian bagas, taro na salangka doma ibaensa mun tangga parginjang tu tanoi baen giot sosakna. Rupona nagiot manjalahi Ja Tilako do Ja Dagang. Iagaksa songon biasona nadung ilopoan mai marburas Ja Tilako, tusima idapotkon ibana.\nTolap tu lopoi peto dontong, angke madung i si Jatilako minum kopi, tai nahum bokasna doma nida itapak nai adong sotik parak-parakna so binoto nakopi do inumon ni Ja Tilakoi, angke na aek nabontar doma isi ni galas panginuman nia i, rupona maopat kalima Ja Tilako tambu aek.\nPalan-palan i poluk Ja Dagang tu cakuk nia, itarik sa tangan salau idoksa: “Naaaa.... kuajik simin mon Ja Tilako, siritttt ni amamuuuuuu ... !!!” ning ibana salau ianjaksa itopo on sa tu boi ni Ja Tilako.\n“Oiiiiii ... nang..., mate mauuu !!” Ning Jatilako, salau iahabsa boi ni ibana na madung markantang, songon pargodang ni kantang Tanagodang ombar dua i boi i.\nNa ni surat ni Pinrizky Lubis di ari Kamis tanggal 14 Februari 2013. Sada bayo halak Hutanagodang - Ulu Pungkut - Mandailing Julu, ibana marpandaraman di Tanjungbalai, Sumatera Utara.\nPosted by Edi Nasution at 8:18 PM


Marlibur Lebaran tu Lampung – A Room for My Words\nMarlibur Lebaran tu Lampung\nAugust 5, 2014 August 5, 2014 entasimanjuntak\nDidok rohangku hian, ndang dohot ahu mardalani tu Lampung di libur na saminggu on. Tumabo nama di Jakarta, manang di Bekasi marningot maccet ni dalan alani ponjot ni jolma na lebaran. Tung malas situtu do mamingkiri dalan i. Ai tiket pesawat pe nunga tung arga hian. ‘Tole ma poang manang andigan ma mardalani’, inna rohangku, ‘libur na saminggu on pangkeon laho istirahat majo, ai so tingkos parpodomon di ari-ari karejo’.\nDung pe sadari nai asa borhat hutontuhon asa dohot. Tanda do plin plan iba tahe! Ai songon na late rohangku poang holan ahu annon tading di jabu, ndang dohot mangida haulion ni Lampung raphon anggikku, angkanghu, ibotonghu dohot angka dakdanak nasida.\nDung marrapot hami tarsingot tu parborhat nami, di ari Jumahat malam 25 Juli 2014 borhat ma tutu hami. Jalan darat do dipillit hami, ai inna roha ummura, muse molo rame-rame do, tumabo nama jalan darat, paling 9 jom nga sahat, alai molo so maccet do nian i. Inna roha nami molo ari Jumahat malam hami borhat, ra ndang apala maccet hian. Alana, ari karejo dope i, angka jolma sabtu pe ra mulai mudik.\nToho ma tutu, Bekasi-Merak holan 2.5 jom nga sahat hami, ndang adong pola na mangambati. Alai nang pe songon i, antri do hami tu kapal penyeberangan. Ditambai pamarenta do nian kapal feri, alai tong do antri, ai sipat angka motor (motor=mobil molo di hata Indonesia) dohot kareta (kareta=sepeda motor molo di hata Indonesia) na naeng menyeberang tu Bakauheni. Pas ma 2 jom hami antri baru pe nangkok tu kapal.\nPonjot hian do kapal i. Dituhor hami ma surat kabar laho hundul-hundulan. Naeng tinggal di mobil do nian hami, alai angka dakdanak protes, naeng mangida na masa di kapal i inna. Dung i, naek ma hami tu dek. Lumayan do balga ni kapal i, adong manang piga-piga ruang mar AC, adong do muse ruang VIP. Molo ni parateatehon, dang apala gok hian nian ruangan i. Godang do halak mambuat 3 kursi sahalak asa boi modom. Molo hundul nasida boi do siat godang halak nari. Mansai egois situtu! Da tung so diboto halak i na gok jolma di lebaran i, alai boi do hum nasida renges poang mamangke 3 kursi hape na asing dang dapotan. Amang tahe, porlu do memang revolusi mental di sude halak Indonesia on!\nGabe gira do hami sahat tu Bakau, somal na 2,5 jom, alai di tingki i holan sajom 40 minut. Diuduti hami ma muse pardalanan nami laho tu jabu ni angkangku na maringanan di daerah Pramuka, Kecamatan Rajabasa. Hira-hira 2 jom ma sian Bakau. Sahat ma hami tutu hira-hira pukkul 8 manogot. Pintor didapothon omak ma hami, las hian rohana.\nNunga diparade angkang sipanganon dohot tes manis panas di jabu. Manghata-hatai ma hami tarsingot tu pardalanan i huhut sipata mengkelengkel. Uli do parsaoran di angka na masihaholongan!\nGonop ma 6 ari hami di lampung, sahat hami di ari sabtu pagi, mulak di ari jumahat borgin. Mardalani do tutu hami di na 6 ari i. Alai memang diutamahon hami do hasonangan ni angka dakdanak.\nDi ari sabtu, ima di ari parsahat nami i, ditogihon hami ma angka dakdanak marmeami di kids area ni sada mall di jonok ni inganan nami. Sada hadiah mai ala burju nasida saleleng di pardalanan. Puas ma nasida marmeami tutu. Las hian roha nasida, las ma tong roha nami sude.\nDi ari minggu sogot na i, marminggu ma hami di HKBP Kedaton. Topet di tingki i, ari parheheon ni remaja dohot naposo ni gareja i. Jadi gok do parmingguon i. Dung sidung parmingguan, mulak ma hami tu jabu. Ai udan habahaba do muse. Dang manang tudia hami di ari i, holan manghatai-hatai ma hami di jabu, huhut sai manghusapi! Ai sipata, tumabo do na marsarita-sarita on sian na mangadangi! Alai botari na i, laho ma hami tu kota. Ai topet malam takbiran do borgin i. Naeng dohot hami mangida namasa. Gok do na marpesta kembang api di borgin i, mansai uli idaon.\ndi ikon ni Kota Lampung\nDi ari Senen, diatur hami ma pardalanan nami tu sogot na i, huhut mangallangi durian dohot pempek. Pas mai di ari lebaran,jolma marsilaturahmi dohot keluargana di jabu na be, hami pe mangalap gogo laho pardalanan sogot na i.\nDi ari Selasa, borhat ma hami di manogot ni ari tu Lembah Hijau. Ai godang ninna parmeammeaman ni angka dakdanak disi. Piknik ma tutut hami sadari i. Anggo angka dakdanak sagat hian ma na marmeami. Adong do inganan ni parmeaman ni dakdanak, adong do kebun binatang na metmet, adong do muse taman-taman. Godang ma tahe. Anggo au tading ma di pondokan, manjaga angka barang! Sadari manipat ma hami disi, ipe dungpe dihara hami angka dakdanak asa olo mulak. Ndang marna loja marmeami!\nJudika naeng flying fox\nDi ari Rabu sogot na i, di manogot ni ari, borhat ma hami tu pantai. Rencana nami naeng tu Pantai Klara do, dungi menyeberang tu Pulau Tangkil. Alai alani maccet ni dalan, mamelok ma hami tu Pantai Queen Artha. Ai boi do tong menyeberang sian i tu Pulau Tangkil. Isi sahat hami, pintor maringkati angka dakdanak i tu aek pantai i. Las hian roha nasida. Ndang apala uli nian pantai i, alai nunga sonang angka dakdanak. Dungi dang apala rame hian pantai i. Laos disi ma hami piknik, disewa hami ma pondokan, marmeam ma angka dakdanak, markombur ma hami. Ala mabiar marbirong, dang dohot au marlange di laut i. Holan gabe fotografer ma au, huhut sai mengkel mangida angka dakdanak marmeam aek dohot pasir.\nitu Adek Rara ya Opung?\nDung attar botari, menyeberang ma hami tu Pulau Tangkil. Dao do urrame memang Pulau Tangkil i, jala godang angka parmeaman ni angka naposo dohot remaja. Molo boi nitudoshon, hira Tanjung Benoa ni Bali ma inganan i. Adong parmeaman banana boat, adong parasailing, adong perahu, dohot angka na asing. Alai ndang apala piga parmeaman tu angka dakdanak. Nunga borgin hami asa mulak tu jabu. Loja alai las roha nami sude.\nmar parasailing di Pulau Tangkil\nDi ari Kamis sogot na i, maradi ma hami, alana borgin nai naeng mulak nama hami tu Jakarta. Jala manuhor oleh-oleh do hami laho boanon mulak jala lehonon tu angka keluarga naso boi dohot liburan. Husangahon do pajumpang dohot dongan par Lampung. Mangan siang ma hami di Summit Bistro. Uli hian do berengon Kota Lampung sian inganan i. Markombur ma hami hirahira 3 jom. Dungi turun ma hami laho markaroke di Inul Vista. Alai gok hian jolma. Jadi, sundat ma hami markaroke, mulak ma hami.\nKota Bandar Lampung sian Summit Bistro\nSahat di jabu nunga jam 8 botari, jala jam 11 borgin borhat ma hami mulak tu Jakarta.\nUli do liburan nami i. Dang apala godang inganan diadangi hami, alai parsaoran i mambahen las roha. Nangpe jonok-jonok inganan nami na marhamaranggi, jala jotjot do pajumpang, alai molo marsaor sai godang do sihataan. Jotjot do tong marsoal, hehe… Ahama na marsoal i, ingkon adong do parsoalan asa lam tu denggan na. I do tahe?\n← Meramaikan Pesta Demokrasi, 9 Juli 2014\nTernate – Sofifi antara Urusan Pekerjaan dan Urusan Petualangan ;p →\n2 thoughts on “Marlibur Lebaran tu Lampung”\nanna panjaitan says:\nbah ai na adong do pantai na bagak di lampung? dang singgah hamu tu bakso Sony?\ngodang pantai di lampung kak: Pantai Mutun, Pantai Klara, Pantai Pahawang, dohot Pantai Pulau Tangkil uli do memang kak. Singgah do di Baso Sony, alai dibungkus hami do, di jabu do dipangan hami 😉\nAugust 6, 2014 at 4:53 am\t Reply


Dila sisean: JAMITA MARKUS 10 : 35 – 45, MINGGU XX DUNG TRINITATIS, 21 OKTOBER 2012\nRoha na mangalului hasurungan sian angka dongan na asing, nunga hira gabe bangko i di parngoluon on. Ragam do angka cara dibahen jolma asa anggiat boi marhasurungan sian angka donganna. Jala molo balikna do na masa, gabe sumurung halak na asing, na boi do i gabe patubu pangiburuon sahat tu na manghosomi. Sangap manang hasangapon, mansai na ringkot do i di hajolmaon. Di habatahon rupani, marsiadu do jolma mampareahi hasangapon siangkup ni hagabeon dohot hamoraon, na tolu hadirion on ma na gabe sintasinta na tumimbo.\nAsa ido umbahen gabe adong tubu pandohan ni halak Batak na mandok : “ Simbora gukguk duldul otik, mamora hita luhut alai sumurung au otik “.Bangko ni jolma na sai mangalului hasurungan, ido na dipatuduhon umpama i, ingkon ibana do sumurung sian donganna asa sonang rohana. On ma sada pandohan na padimposhon paboa memang na sai mian dope di roha ni angka jolma na sai mangalului hasurungan na marlobi maradophon angka donganna na asing.\nBangko na songoni ma na tubu di roha jala na dipataridahon dua halak sian sisean ni Tuhan Jesus na margoar si Johannes dohot Jakobus, na boi do i idaonta marhite pangidoan nasida tu Tuhan Jesus dibagasan turpuk sadarion.\nAyat 35 – 37 :\nNa ro do si Jakobus dohot si Johannes anak ni si Zebedeus tu Tuhan Jesus, laho pasahathon pangidoan na digohi “ambisi”. Molo taida do pangidoan ni sisean i di ayat 37, boi dohonon na sinonggopan ni pamingkirion messianik haJahudian dope nasida. Molo konsep Messianik mangihuthon haJahudion, ima : Ia Messias na naeng ro i, laho pajongjonghon dohot paulakhon hadirion ni bangso Israel, songon sada bangso na balga jala na hinabiaran ni angka bangso na asing. Mangihuthon konsep ni Jahudi, ia Harajaon ni Debata na binoan ni Tuhan Jesus ima pajongjonghon muse harajaon ni Raja David songon di Padan Narobi, pomparan ni Raja David ma na manggomgomi portibion jala unduk ma saluhut bangso tu nasida. Mesias, na pajongjonghon harajaon songon partingkian ni Raja David do Mesias na diantusi jala na dihirim angka sisean i songoni halak Jahudi secara universal hatiha i. Mesias politik dohot harajaon songon na diportibion do na dipahami nasida, napaluahon halak Jahudi sian gomgoman ni bangso Rom hatiha i jala gabe harajaon na berdaulat dohot na marhuaso gumonggom portibion do harajaon na binoan ni Mesias i di roha nasida.\nDi na tarihot dope sisean i tu konsep ni haJahudion taringot tu haroro ni Mesias, patuduhon sada pangantusion na lipe taringot tu harajaon ni Debata. Pangantusion na lipe taringot tu “status kemuridan” na dihonahon tu nasida. Pangantusion na lipe ido na mangonjar roha dohot pingkiranna pasahathon pangidoan tu Tuhan Jesus , asa anggiat hundul nasida nadua di siamun nang di hambirang ni Tuhan Jesus di hasangaponNa. Hasangapon na adong di pingkiran nasida dison, tontu hasangapon na marhadomuan tu portibi on do. Na tubu do di roha nasida bangko na mangalului hasurungan dohot hasangapon.\nPangidoan nasida i patuduhon sihol ni roha dipangkat na timbo dohot kedudukan na sumangap sian angka sisean na asing. Gabe na sumangap na marlapatan gabe jolma nampuna pangkat, jabatan dohot hadirion na tumimbo jala na arga. Alani i gabe adong ma sada partingkian asa boi mamarenta donganna huhut manghobasi nasa na ringkot di ibana. Angka parange na ambisius dohot terobsesi di hasurungan dohot hasangapon nang huaso do na pinatuduhonna disi.\nAyat 38 – 39 :\nTung mansai denggan jala lambok do hata ni Tuhan Jesus mangalusi pangidoan ni siseanNa i. “ … Ndang diboto hamu na pinangidomuna i…” . Hata on naeng mangondolhon paboa na so adong dope pangantusion na sintong di angka sisean i taringot tu ulaon na pinatupa ni Tuhan Jesus. Naeng dohonon dison, molo naeng mangido sasahalak, naeng ma nian antusanna aha do na pinangidona. Naeng ma tangkas antusan paboa naung talup do manang ndang manjalo pangidoanna. “ ….Tung tarinum hamu ma siinumonki? Tung tarparidi hamu ma paridion siparidionki? “ (ayat 38). Marhite na dua pandohan i (panginumon dohot paridian), Tuhan Jesus naeng paingothon nasida, paboa ulaon na mansai borat situtu do pangidoanna i.\nHata ni Tuhan Jesus dison martudutudu ma i tu kondisi na naeng adopan ni angka sisean di angka ari na mangihut, ima hamaolon dohot angka abatabat songon sada sisean sitindangi Harajaon ni Debata, manorushon ulaon ni Tuhan Jesus dung manaek tu banua ginjang. Manang ise na naeng parsidohot di hasangapon ni Tuhan Jesus, ingkon do jumolo parsidohot di sitaononNa. Molo didai jolma na tonggi na marTuhanhon Tuhan Jesus, ingkon rade do nang mambondut na paet, i do na naeng dohonon ni Tuhan Jesus marhite pandohanNa i.\nUmbege alus ni Tuhan Jesus i, manigor hatop do ruar alus sian nasida nadua. “ …. tarbahen hami do …” (ayat 39). Sada alus na mahatophu do on, sada alus na so jolo mamingkirhon aha do sasintongna lapatan ni pandohan ni Tuhan Jesus tu nasida. Alai nang pe songoni, diparhatopot Tuhan Jesus do nian alus ni siseanNa i. Ala memang aeon ni sisean nadua ido muse songon na nidok ni Tuhan Jesus taringot tu sitaonon i, ai di laonlaon ni ari memang na mate martir do si Jakobus hinorhon ni ulaonna songon sada sisean ni Kristus (Ul.12:1-2)., jala si Johannes tarbuang do muse tu Pulo Patmos (Pgk.1:9) .\nTung Saguru di Ama i do na manontuhon hundulan disiamun manang dihambirang, holan halak na manghamonanghon parungkilon mangihuthon Jesus na sahat tu ujungna do na manjalo i. Debata Ama i do na mangalehon balos ni tu angka na satia sahat ro di ujungna. Taringot tu ise na di siamun manang siambirang, andigan harorona, tung holan Debata Ama do umbotosa, jala nunga diparade i di angka na porsea. (Patudos Markus 13:32 Alai anggo arina dohot sadiharina, ndang adong na umbotosa, nang surusuruan na di banua ginjang, nang Anak i pe; nda holan Ama i).\nAyat 41 – 45 :\nAmbisi na songgop tu sisean nadua i, gabe patubu hagaoron do i di roha ni angka sisean na asing. Siala parsiguluton di hasurungan i gabe ganggang do parsaoran ni angka sisean i. Ai dung sahat pangidoan ni sisean nadua i tu sipareon ni sisean na sampulu i, gabe sogo ma roha nasida di si Jakobus dohot Johannes (ayat 41). Boasa sogo roha ni sisean na sampulu i ? Ndang pola bangkol aluson sungkun sungkun I, Ala sisean na sampulu i pe girgir do di dihasurungan dohot hasangapon (pat. Mat 19:26), ai hea do gabe bahan perbincangan i di nasida taringot tu ise do na sumurung jala na sumangap sian tongatonga nasida (pat. Mark 9:33-34). Na songgop do roha biar di nasida, ai dirajumi nasida do molo dioloi Jesus pangidoanna i gabe sumangap ma na dua i sian nasida. Asa elat ni roha marnida hasurungan ni dongan do na mangonjar sogo ni rohanasida i. Mangida situasi na masa hatiha i. Gabe tubu ma sada inisiatif di Tuhan Jesus, dipapungu ma sisean i, dipatorang Jesus ma tu nasida taringot tu harajaon ni portibion dohot Harajaon Banua Ginjang, asa unang gabe sega parsaoran ni angka sisean i. molo di portibi on huaso manang hatauon mangarajai jala patunduk halak do suhatsuhat ni hasangapon.\nHinorhon ni huaso, barani do halak mangasahon gostong ni botohon. Alai andul sumurung do ianggo Harajaon ni Debata, holong do na gabe ojahanna jala roha pangoloion do suhatsuhatna.\nDipaingot jala dipodai Tuhan Jesus do angka siseanNa i, diparsiguluton taringot tu ise do na umbalga jala sumangap sian tongatonga ni angka sisean. Didok Tuhan Jesus, Manang ise hamu na giot sangap, i ma gabe pangoloi di donganna! Jala manang ise hamu, na naeng parjolo, i ma gabe naposo ni donganna saluhutna. (ayat 43b-44). Na marlapatan do i ; Ia halak na naeng marsangap, ingkon do olo gabe pelayan (Diakonos). Jala halak na giot rohana gabe sipatujoloon : (“to be first”), ingkon do olo gabe hatoban (Doulos). Tuhan Jesus sandiri do tahe na gabe tudosan taringot tu na nidokNa i. ai na ro do Ibana tu portibi on ndada asa dioloi halak, Ibana do tahe mangoloi jala mangalehon hosaNa bahen tobus ni torop halak (ayat 45)\n1. Roha na mangalului angka hasurungan na boi do i patubu angka : late, hosom dohot parsalisian. Na boi sega do angka punguan, lembaga manang organisasi hinorhon ni na mangalului masihasurungan manang marsigulut di hasangapon.\n2. Asa marhite turpuk on, tarjou do hita manongtong mangulahon i. Ganup ari dohot ganup tingki tarjou do hita manarihon na ringkot di angka dongan na humaliang.\n3. Ringkot do nang hita hita manaluhon roha diri dohot manaluhon roha na mangarajumi sumurung sian dongan. Tarjou do nang hita saluhutna asa gabe nasumangap marhite na manaluhon roha diri jala sian toruk ni roha tarajumi dongan jolma sumurung sian dirinta (bd. Filp. 2:3).\n4. Molo naeng sumurung jala na parjolo pareahi ma dalan na tingkos jala sintong. Ndada marhite na mangarajai dongan, ndada gabe sihobasan, ndada marhite gabus .\n5. Songon sintongna siihuthon Jesus hita, ingkon nirajuman ma diriniba "hatoban". Saleleng so pangarajumion paboa na hatoban ni Kristus hita, saleleng ima mian jala songgop ginjang ni roha, ndang dao sian haserepon. Jala taingot ma tongtong paboa nunga diulahon Jesus si songoni jumolo, ido umbahen didok Ibana, "Ai nang Anak ni jolma i pe, ndada asa dioloi halak Ibana, umbahen na ro; Ibana do balik pangoloi jala mangalehon hosana bahen tobus ni torop jolma". Amen.\nPdt. Samuel RP Aritonang, S.Si\nPendeta GKPI Resort Kampung Juhar\nDiposting oleh Samuel Aritonang di 07.57\nBAHAN JAMITA JEREMIA 31 : 7 – 9, MINGGU 28 OKTOBER...\nJAMITA MARKUS 10 : 35 – 45, MINGGU XX DUNG TRINITA...\nJamita Minggu XVIII Dung Trinitatis, 07 Oktober 20...


Huboto dope manortor.. – TanoBatak\nSi Jonggi pe da na serser pengindit ni roha ni angka naboru marnidasa. Disi do pistarna, domu dohot togosna, mardomu ma tu jogina. Tarpillit do uju i si Jonggi penggerek bendera kabupaten jala sai jotjot do gabe utusan di hamaloon tu luat na tumimbo ima Propinsi.\nDung tammat si Jonggi sian SMA masuk do ibana tu ITB Bandung, tading do rohana na marisi sihol na tarpompom tu si Tiodor alana sataon ditoruna kalasna. Alai masipatariparan sihol do nasida marhite surat uju i, alai lobi dua taon dang masipaidaan rupa. Di IKIP Medan do hatorusan ni singkola ni si Tiodor dung sidung SMA.\nSomalna adong do pesta naposo di huta. Dipatongon ma i uju mangolani parsingkolaan (libur) hombar tu aturan ni pamarenta. Marpadan ma nasida asa mulak be marsirumpa di pesta naposo i huhut pasombu sihol. Mansai las jala hinsat do roha ni si Tiodor, tarpaima tingkina sadihari ma dohonon ni si Jonggi hata holong tu ibana. Saleleng pardonganon ni nasida dang adong dope hata sitioponna sian si Jonggi.\nDung jumpang arina marsiraion ma nasida nadua masipapuasan sihol ni rohana, alai dang adong hata pinaima ni si Tiodor. Dung jumpang mata ni ulaon naposo i, masidasdasan ma angka naposo boru asa manortor, mangarade ma angka naposo baoa mangolopi.\nPingkal ma ate-ate ni si Jonggi marnida pangalaho ni si Tiodor na manortor i. Paheanna pe songon siganupari di kota, donganna sude marmandar. Ulosna pe dang diboan, disintak ma ulos ni donganna. Jambulanna pe dang ditimpus. Jangge songon lau ni manuk jambe. Uju didasdas dongganna naboru ibana asa dipasuman panortorna, dipaula ma didok; “Dang huboto be manortor”.\nBingkas dangka hasonggopan ni lali, monggal roha ni si Jonggi naung malamun gabe bibi. Mangaruntus ibana sian loloan ni panortor baoa pangolopi. Mangunsimpu ma iabana sian lobuan tu balian marhusari.\nMarnida namasa i, ro ma si Tiodor mandapothon ibana tu balian ni huta. Aha alana, dia bonsirna, ulao las ni roha alai boasa si Jonggi songonna tartuduk sira?\nDidompakhon si jonggi ma si Tiodor huhut ma didok hatana: “Tiodor, saleleng on mansai sihol do rohangku marnida ho. Huhilala do adong holong na tanom di rohangku, naeng hatahononhu hian mai uju mangolopi tortormu. Asa tangkas diboto ho, holong na tubu i sian nahinan na tarsolo do roha marnida panortormu. Alai nangkin huida nunga mago be mual natio pamborbori ni holonghi tuho, ai so diboto ho be manortor. Dang tarpasari-sari be i luhutna, dang tarpasura-sura. Nunga redem holong i dang adong be hasahatanna”\nSongon sinintak ni ronggur ma panghilalaan ni si Tiodor umbege hata ni si Jonggi i. Tangkas dibege hata holong tu ibana songon ombun manorop mangalambohi rohana. Alai marudut tu hata mangarotap hasampean ni holong i, songon na robung tu lombang liung panghilalaanna. Perek ma iluna laos tumatangis. Na so dung hea ditiop si Jonggi tanganna alai ianggo tung ala ni arsakna i, didahop ma si Jonggi huhut sai tumatangis sumolsol bagi jala didok ma hatana;\n“Ito Jonggi, sasintongna huboto dope manortor, jala mangajari panortor do au di Medan”\n“Haaahhh….?, tarsonggot si Jonggi umbegesa.\n3 respons untuk ‘Huboto dope manortor..’\n@ Na so dung hea ditiop si Jonggi tanganna alai ianggo tung ala ni arsakna i, didahop ma si Jonggi huhut sai tumatangis sumolsol bagi jala didok ma hatana;\n‘I LOVE YOU’ , dung tarsunggul ibana di ingot ma namar ‘nipi’ do hape ahu ninna rohana, hehehehe …\nTaringot najolo dinalaho mangaranto tu tano sileban (p.jawa) marjanji setia dohot si “boru haholongan” naso jadi mangoli di tano pangarantoan.\nhape dung tolu taon salpu, sahat ma ‘surat narara dohot bunga nabontar’, namandok unang be sai tongos surat mu ito ai nunga muli be ahu ninna .\n(jujur,, ndang tar alusiahu dibagasan surat) hanya ini yang aku tuliskan ,\n“MUNGKIN KAU TIDAK MERASA HERAN APABILA KAU MERASAKAN APA YANG SEDANG SAYA RASAKAN PADA SAAT INI”\nkutipan dari cerpen sinar indonesia baru oleh arifin siregar (judul lupa).\nOktober 15, 2012 at 2:43 pm\nEdita Sijabat berkata:\nMantap juga seritanya lae. Cukup menghibur.ok sukses buat lae.


Surat tu Dainang – HKBP Lubuk Baja\nFebruary 21, 2011 by parhobas\tLeave a Comment\nHoras ma inang nauli basa, Hipas do hami dison, au borum dohot helam, songonima nang pahompum na tolu i, si Alex, si Bram nang si Tikkos, hipas-hipas do hami dison, suang songoni ma nian ho pe inang nabasa, nauli lagu, sai anggiat ma dibagasan pangaramotion na sian Tuhanta pardenggan basa i, na mangalehon akka hahipason dohot ganjang ni umur di ho inang nauli lagu.\nInang Naburju, Nunga tung masihol hian hami tu ho, inang, ai takkas do diboto ho, nunga lima taon hami dang ro mandulo ho tu huta, jala pahompum pe nunga masihol marnida oppungna, toho do i inang. Alai alani akka kesibukan, nang alani parsiajaran ni akka pahompum on, dang boi dope hami mulak mandulo ho inang. Mardomu muse, helam pe na baru diangkat pe gabe pejabat di kantor pajak di jakarta, jadi tung mansai sibuk situtu do hami nuaeng. Inang Nauli basa, Ia pahompum si Alex, ima pahompu siangkangan i, nunga be masuk kuiah ibana di Pelita Harapan, jala las do roha marnida, ai di haburjuhon ala dihagiothon do namarsiajar i. Molo binereng sian sitta-sittana, ikkon mambuat S-3 manang doktor do ninna di Australia ibana, las roha tutu inong, jala ho pe inong, las ma roham mambege i, ai gabe jolma na hasea do hape annon pinompar mon.\nAngkup ni i, mulai saonari nunga be hudepositohon hami tu bank hepeng nami, asa dung tammat ibana lima taon nai sian Jakarta on, adong modal pasikkolahon tu luar negeri. Inong, songoni do nang pahompum sipetonga, ala dang olo talu ibana tu abangna, ikkon disingapura do ibana ninna sikkola SMU, jala songon natua-tua na bartanggungjawab hami, huoloi hami do i. Alai, onma sada nai pangidoanna, nang pe kalas tolu SMP dope ibana, nunga dipangido ibana sada Mobil dalan-dalanna, ujungna di patulus helam do pangidoanna i, nunga dituhor sada mobil ima mobil Terrano sisaonari i, tole ma naroha, asalma burju sikkola.\nAsing muse do pahompum siappudan on, dang olo be mamakke sedan BMW na hutohor hami na taon na lewat, didok ibana, diparekkeli donganna sasikkola do ibana ala dipakke sedan na leleng, jadi terpaksa ma hu cicil-cicil sada BMW nabaru sian showroom an, ipe asa songon na denggan huida bohina lao tu sikkola. Inong, ai diingot ho dope tahe, tikki ro ho tu Jakarta on? ima lima taon na salpu? tikki i hea hupatuduhon tanotta na di Cibubur i? ima tano na 2 hektar i?. Nunga dibangun helam be sada jabu disi, ninna molo matua muse asa adong inganan parlape-lapean, jala molo ro inong sian huta asa songon na tenang tinggal dijabu, ala takkas diboto ho inang, molo inganan nami sisaonari, ima huta Pondok Indah on, nunga tung mansai rame hian be. Jala minggu depan, naeng ro do martamue, atasan ni helam tu jabutta, ima Dirjen Pajak sisaonari. Jadi attusi inang ma ai ila do roha molo songon na so suman jabu manomu akka pejabat ni negara on.\nJadi sude akka perabot na dijabu i nunga huganti pe dohot nabaru, jala kolam renang nadipudi ni jabutta i pe nunga hubaen jala hupabolak sampe tu opat meter nama bolakna. Jala hubaen do sopo-sopo di tonga ni taman nadipudi ni jabu i, ai dipangido pahoppum siampudan i, molo ro donganna asa tu si nasida marpungu. Inang naburju, Marsogot, arisan do dijabu, ima akka arisan ni istri ni pejabat. Jala asa unang maila au inang, borum nasasada on tu akka istri ni dongan ni helam, bah nunga hutuhor be berlian horung dohot sibong. Molo di ingot inong i, hea tabereng di Mall Pondok indah, songoni do inong sipata, asa unang maila iba. Jala helam pe, ai sadalan do dohot tu umur, didok ibana, dang soksok be ibana mamakke Mobil si saonari, jadi nadi bulan na salpu i, diganti ibana do mobil na i gabe merci keluaran terbaru. jala ala sude do hami luhut nunga marmobil, ikkon pabolakon nami nama garasi ni jabutta i, asa muat sude. Jala tamba ma pembantu dohot tukang taman saonari dijabutta on.\nInong na lagu,….. songoni ma jo kabar sian hami borum dohot helam, ala tung mansai godang do pengeluaran nami di bulan on, bah marpanganju ma ho inang, DANG TARBAHEN HAMI DOPE MANGIRIM BALANJOM bulan on, ai sian pensiun ni Bapa i ma jo pakke. Hurasa sukkup dope di inang i, so pola sadia be akka kebutuhanmu di huta. Jadi sotung unang pola boha roham inong, ala so boi hami mangirim tu ho bulan on, na lagi menipis do keuangan nami, hape Deposito jala bungana na adong di bank pe dang tarbuat dope bulan on. Sai Tuhanta ma namandongani hita ganup ulaonta, amen\nNai Holit Mangging nyonya Sipanggaron.\nNB: Adong hape na lupa inang –Dang di Jakarta hami dua minggu na ro on, alana naeng lao hami marlibur, mardalani tu Bangkok dohot tu Sanghai, China. Tangianghon hami inong, asa hipas-hipas mulak tu Jakarta\n1 Timotius 6:10 “Karena akar segala kejahatan ialah CINTA UANG.Sebab oleh memburu uanglah beberapa orang telah menyimpang dari iman dan menyiksa dirinya dengan berbagai-bagai duka.\nPublikasi > Tulisan > Cerita & Kisah


HATA PATUJOLO | semuatentangbatak\nRAGAM RAGAM NI UMPASA / UMPAMA\nHoras ma dihamu sude angka napinarsangapan, i ma raja dohot juara na torop, na manjaha Situs on. “Napuran tano – tano ma dohononku, rangging marsiranggongan , Huta pe padao – dao, ba sai tondi ma na masigomgoman.”\nIa dibagasan situs on, sinurathon do manang songon dia do adat di hita halak BATAK najolo di pangalaho ni anak na sorang, mangan haroan, mangupaupa dohot mamestahon anak na sorang i. Dung dipampe goarna (martutuaek mangihuthon adat najolo, jala tardidi mangihuthon adat nuaeng). Na pamuli boru dohot pabagas anak ( marunjuk), na mangompoi dohot na mamestahon jabu. Laos songoni muse dohot parbagi nie angka parjambaran, di tingki mangan haroan, mangupaupa na mamestahon anak i, dung dipampe goarna dohot na asing.\nJadi tarlumobi tu angka Amanta na ginoaran Raja/Pakar Adat, mangido maaf do iba di angka hahurangan i. Songon nanidok ni Natua – tua ma pasahaton tu hamu : Gala – gala sitelluk, teluk mardagul – dagul\nDi angka hahurangan, nanget ma hamu mangapul – apul Ianggo apala maksud ni situs on, i ma asa lam tanak di iba sandiri taringot dohot asa nang mago be Adat Batak i. Manigor ma dapot botoon ni angka dongan na umposo, tar lumobi angka dongan na tinggal di pangarantoan songon dia do adat ni angka omputa na parjolo i laos botoonta ma huhut mangulahon, ai nang beha ingkon ganup do hita managam anak na sorang, mangan haroan, mamestahon anak i, pamuli boru dohot pabagas anak dohot na asing. Ai tung hailaon bolon do i, molo so binoto mangulahon adat niba di tingkina be.\nTutu, sai adong jumpang di bagason adat ni omputa i, angka aturan, na manogu tu haliluhon, jala na so siat tu pangantusion, alai tung mansai godang do nang disi angka na denggan siparateaetehononhon jala sitiruon. Dibahen i, pangidoan tu angka dongan na manjaha situs on. Dia adat na denggan jala na ringkot dope pankeon di tingki on, ima sigolomonta jala sipangkeonta, ndang pola sai tiruonta be i sudena, alain ringkot situtu do anggo botoonta. Dungkon ni i muse, molo binereng di kenyataan, mansai otik do na rela bersedia jala mampu patujoloon gabe Raja Hata di ulaon adat, mardomu ma i alani angka kesibukkan dohot perkembangan zaman. Sian 3000 – 5000 KK sada marga, holan tar 7-10 halak do na olo patujoloon gabe Raja Hata di paradaton. I pe godangan na matua nama i.\nMarhite sian i asi ni roha dohot pangurupion ni Tuhanta sampang dope hupapungu, ima adat ni angka omputa na ni goaran ondeng. Ujungna dapot ma i husurati marhite sian na husungkuni angka raja – raja naung matau, jala huhut sitorop tampuk ni adat dohot uhum di tonga – tonga ni bangsonta dohot sian angka natua – tua na marbisuk. Asa ndada na hulingga i, ndada na hulonggo. Ndada na tubu sian rohangkon, na husungkuni do umbahen na huboto.\nTutu taringot tu parbagian ni angka jambar i dohot angka paraturanna, sai adong do asingna saotik niida di tingki nuaeng on, diganup luat, songon nidok umpama : “Asing dolok, asing do duhutna; asing laut, asing do uhumna”. Ia adong pe nuaeng saotik marsalisi, taringot tu parbagian ni angka jambar i, di angka luat na asing, ianggo sian na jolo sada hian do jala suman tu na tarsurat di bagasan situs on.\nMolo tung hurang situs na met met on, alai molo boi dihayati jala dipraktekkon, ra nunga sada langkah maju i di na bersangkutan. Amggiat ma situs na met met on, boi membantu angka dongan na adong kemauan dohot bakatna na mardomu tu paradaton. Khususna parbagason ni anak mangoli – boru muli. Manang beha pe keberadaan ni situs na met met on, tong do pasahaton, mauliate tu Debata i.\nHimbauan, asa lam di sempurnahon ma antong, baik susunan kalimat, bentuk dohot rupana. Mauliate godang ma hudok tu angka na pinarsangapan, i ma angka raja, dohot natua – tua na olo marhalojaon mangurupi ahu paturehon situs ADAT BATAK ON. Huhut mangalehon surat hatorangan taringot tu hasitonganna.